Κυριακή, 18 Δεκέμβρη, 2017. Για τα δεδομένα της μικρής μας πόλης, η απόφαση υπήρξε πρωτοφανής, σχεδόν γενναία…Γιατί, όταν σε μία επαρχιακή πόλη, ο γηγενής πληθυσμός παραμένει εν πολλοίς δέσμιος των προκαταλήψεων και των ρατσιστικών στερεoτύπων, τότε μέχρι και το αυτονόητο - το να μιλήσεις δηλαδή για το Δίκαιο και την Ανθρωπιά - ίσως και να φαντάζει πια γενναίο. Ιδίως, αν πρέπει να βρεις το θάρρος, και να το φωνάξεις στο κέντρο της αγοράς του Δήμου. Και κυρίως, την πρώτη φορά ∙ όταν θα πρέπει να φορέσεις την α-φοβία κατάσαρκα στο στήθος.\nΌμως, αυτό που αποσιωπούσε ή παρέβλεπε το σώμα της πόλης, κάποιοι νέοι μουσικοί, ούτε το αγνόησαν, ούτε το προσπέρασαν. Γι’ αυτό και η ορχήστρα «Νυκτών οργάνων» του Δήμου Πατρέων αποφάσισε ομόφωνα να δώσει μία συμβολική συναυλία αλληλεγγύης, για όσους πρόσφυγες και μετανάστες λαθροβιούν εδώ και καιρό στο κουφάρι του ερειπωμένου εργοστάσιου «Λαδόπουλος». Διωγμένοι από τον τόπο τους και ξεχασμένοι στον τόπο μας. Όλα προγραμματισμένα, εκτός από μία απρόβλεπτη ανατροπή.\nΜία ανάσα πριν τα Χριστούγεννα, το εμπόδιο φάνηκε να το βάζουν οι Ουρανοί…Όλο το προηγούμενο βράδυ και όλο το πρωινό, έβρεχε ο Θεός με το Θεό. Θαρρείς και τα σύννεφα βάλθηκαν να δοκιμάσουν - γιατί όχι - ακόμη και ν'αναβάλλουν τη νεανική πρωτοβουλία. Η απογοήτευση, αναπόφευκτη. Ακούγοντας την ασταμάτητη βροχή, μία έγνοια με βασάνιζε: «Θα τα καταφέρουν; Θα γίνει τελικά; Θα το τολμήσουν και πού θα το κάνουν; Θα υπάρχει, τέλος, κοινό ή θα ναρκωθούμε στη θαλπωρή του σπιτιού μας, όντας και πάλι απόντες;»\nΌταν έφτασα στο χώρο, το σκηνικό της εγκατάλειψης παρέπεμπε σε σκηνές από έργα του Θ. Αγγελόπουλου. Άνθρωποι-σκιές να περιφέρονται βιαστικά από τοίχο σε τοίχο. Η υγρασία και το κρύο διαπεραστικά. Κάποιοι θαμώνες, κλεισμένοι στα αυτοκίνητά τους και οι μουσικοί άφαντοι. Όσο για τη βροχή, ανελέητη. Θαρρείς και το «Λιβάδι που δακρύζει» είχε ήδη γίνει ρυάκι και τώρα κινδύνευε να γίνει ποταμός. Ένας θλιμμένος ποταμός, όπως τα όνειρα και τα πρόσωπα δεκάδων ταξιδιωτών, που η Ζωή τούς ξέβρασε στην αμμουδιά του Πατρέα.\nΣταμάτησα δίπλα σ’ ένα στέγαστρο και ζήτησα, όπως συνήθως, βοήθεια,προκειμένου να στήσω το αναπηρικό μου καροτσάκι. Αμέσως, 3-4 μετανάστες αψήφησαν τη βροχή και με μετέφεραν όπου θα ήμουν προστατευμένος. Σταθήκαμε κάτω από έναν μισογκρεμισμένο τοίχο, ανταλλάξαμε ευχές και βαλθήκαμε να καπνίζουμε, περιμένοντας το θαύμα. Μέχρις ότου διαδόθηκε από στόμα σε στόμα η οριστική απόφαση: «Οι μουσικοί της ορχήστρας είναι αποφασισμένοι να μη φύγουν σήμερα άπραγοι! Ακόμη και κατακλυσμός να γίνει, αυτοί θα παίξουν κάτω από ένα τσίγκο».\nΌπως κι έγινε. Σε λίγο, τούς είδαμε να ξετρυπώνουν από ένα κτίριο του Δήμου, κρατώντας στο ένα χέρι το όργανό τους και από το άλλο, μία πλαστική καρέκλα. Λες κι έβλεπες τους πρωταγωνιστές του «Θιάσου» να χτενίζουν τα χαλάσματα των χωριών, από πλατεία σε πλατεία, σε μία Ελλάδα που τότε ήταν βυθισμένη σ'ένα κατάμαυρο σύννεφο. Μόνο που εδώ οι μουσικοί κρατούσαν, αντί για ακορντεόν και κλαρίνα, μαντολίνα, μάντολες και κιθάρες. Θυμίζοντας, μονολόγησα, τ’ απομεινάρια της Αναγέννησης, σε μία εποχή που δεν εγκυμονεί πλέον την αγάπη, την ελπίδα και την αλληλεγγύη.\nΌλα έγιναν σχεδόν αθόρυβα. Δίχως μικροφωνικές και κονσόλες. Όπως ακριβώς συνήθιζαν οι πλανόδιοι μουσικοί στα πέτρινα χρόνια…Οι νέοι μουσικοί περπάτησαν σιωπηλά κάτω από τη βροχή, κι έστησαν τ’ αναλόγιά τους κάτω από έναν φθαρμένο τσίγκο. Στη μέση ενός κύκλου με άμμο και πριονίδια - στη δικιά τους, θα έλεγες, φάτνη. Σαν τους μάγους του παλιού παραμυθιού, μονάχα που τα φτωχικά τους δώρα ήταν οι ήχοι απ'τα μαντολίνα τους. Έχοντας για βοσκούς, όλες τις φυλές της γης. Και μοναδικό τους Σωτήρα, τον Άνθρωπο. Αυτόν που πρέπει επιτέλους να θρέψουμε και να προστατέψουμε ξανά στις καρδιές μας.\nΟ κύκλος άνοιξε και τριγύρω, Έλληνες και ξένοι, στήθηκαν ν’ ακούσουν αυτά τα ασυνήθιστα κάλαντα. Κρατώντας στις χούφτες τους μία κούπα ζεστό τσάι, όπως περίπου συνήθιζαν στα σπίτια τους, πριν τον ξεριζωμό. Οι μουσικοί ετοιμάστηκαν, όλοι σιώπησαν, και οι μελωδίες ξεχύθηκαν στα ερειπωμένα χαλάσματα. Vivaldi, Μάνος Χατζιδάκης, μέχρι και μουσική από τον ξένο κινηματογράφο. Οι καρδιές όλων ημέρεψαν και τα πρόσωπα αναθάρρησαν, γλύκαναν. Όπως συνήθως συμβαίνει όταν οι ψυχές αφουγκράζονται όχι κραυγές, αλλά τον κοινό τους χτύπο. Τα χειροκροτήματα και τα μπράβο, ολόψυχα. Τα χαμόγελα ανυπόκριτα, για να θυμίζουν τον άνθρωπο, που παραμένει μπροστά στη Φύση και τη βροχή, γυμνός κι απροστάτευτος.\nΣτο τέλος, όλοι μαζί ζητήσαμε επίμονα ένα-δύο τραγούδια, για φινάλε. Οι νέοι μουσικοί ήξεραν εκ των προτέρων ποιο τραγούδι θ'άφηναν για αποχαιρετισμό. Και τότε, κάτω από μία τσίγκινη φάτνη, τα μαντολίνα ακούστηκαν με τους στιλπνούς τους ήχους, να παίζουν απαράμιλλα το θέμα της κινηματογραφικής ταινίας "La vita est bella", με πρωταγωνιστή τον R. Benigni.\nΓιατί στην εποχή μας - όπως η ταινία δηλώνει ξεκάθαρα - η Ζωή μπορεί να είναι ωραία, φτάνει οι άνθρωποι να θέλουν να νιώσουν την ομορφιά που τους ενώνει. Αυτήν που κυλά αιώνια στις φλέβες τους!


Πριγκίπισσα ⋆ TheBluez.gr\nΠάντα ήθελα να γίνω πριγκίπισσα!\nΤο ένιωθα ,είχα κάτι το ξεχωριστό! Μεγαλωμένη στα πούπουλα ό,τι ζητούσα το είχα! Χατίρι ποτέ δεν μου χάλασαν, ποτέ κανείς! Αλλά δεν προειδοποίησαν ρε παιδί μου! Δεν μου είπαν ποτέ ότι πριγκίπισσα είμαι μόνο για την μαμά και τον μπαμπά(κυρίως για τον μπαμπά αλλά να μην τα λέμε αυτά!) καιιιιι να τα αποτελέσματα τώρα ! Τα έφαγα τα μούτρα μου!\nΓνώρισα τον Νίκο !Πολυυυυυ κουκλί ο Νίκος !Ο Νικόλας! 25 εγώ 27 εκείνος ! Έρωτας μεγάλος ,από αυτούς που λες δεν υπάρχουν είναι παραμύθια!!!Και όμως φίλε μου! Υπάρχουν! Και ξέρεις κάτι; Και για τον Νίκο πριγκίπισσα ήμουν! Ό,τι ήθελα μου έδινε , ό,τι ζητούσα το είχα !Αμέσως ! Χωρίς σουξου μουξου !Για δυο μήνες και 4 μέρες !Τότε μου ζήτησε να μείνουμε μαζί! Και εγώ παλάβωσα ! Ωπ είπα! Εδώ είμαστε! Που θα ξαναβρώ άντρα να μου κάνει όλα τα χατίρια; Και αυτό ήταν, τσίμπησα!\nΧωρίς να το σκεφτώ μάζεψα τα πράγματά μου και πήγα σπίτι του! Μετακόμιση κανονική!! Μέχρι τη φόρμα σιλικόνης σε σχήμα καρδίας πήρα μαζί μου! Για να φτιάχνω πρωινό στην αγάπη μου! Και έφτιαξα! Και πρωινά έφτιαχνα – και σκούπιζα και ξεσκόνιζα – και έβαζα πλυντήριο και σιδέρωνα – και έβγαζα τον σκύλο βόλτα – και έπλενα τα πιάτα και έκανα όλα τα καλά και ο Νίκος καθόταν στο γραφείο του και με θαύμαζε! Μα πως τα κατάφερνα όλα βρε παιδί μου! Και δουλειά και σπίτι και τον φίλο μου πασά στα Γιάννενα ! Γιατί αυτό ήταν ο Νίκος, ο Νικολάρας! Πασάς! Με τις πιτζαμούλες του τις μοσχομυριστές, με τις παντοφλίτσες του με γουνίτσα να μην κρυώνουν τα ποδαράκια , με το χαρτζιλικάκι του κάθε μέρα να μην του λείψει τίποτα! Γιατί περνούσε φάση το μωρό μου! Μόλις μετακόμισα παράτησε την δουλειά του το καλό μου, βασικά όλα τα παράτησε – αλλά εγώ δεν είχα πάρει χαμπάρι. Μου έλεγε να δουλεύεις κοριτσάκι μου και αν χρειαστεί και παραπάνω – και εγώ πίστευα πως νοιάζεται για την καριέρα μου, αλλά ο Νικολάκης είχε σχέδιο! Ποιος να το σκεφτόταν!!!!\n“Κοριτσάκι μου εγώ θα σου τα δώσω όλα” έλεγε και εγώ τον πίστευα ! “Εγώ είμαι για σένα για να σε πάω πολύ ψηλά” έλεγε και εγώ έκλεινα τα μάτια και χαμογελούσα και σκεφτόμουν πόσο τυχερή είμαι! Και δώστου να δουλεύω πιο πολύ και δώστου να φροντίζω τα πάντα – και ξαφνικά η πριγκίπισσα έγινε ο άντρας του σπιτιού και ο Νίκος ο πασάς! Μέρα με την μέρα άρχισε να έχει απαιτήσεις! Στην αρχή όχι πολλά πράγματα καμιά κάρτα για το κινητό, κανένα καινούριο παιχνίδι για τον υπολογιστή, αλλά όσο οι μέρες περνούσαν οι απαιτήσεις μεγάλωναν και από πριγκίπισσα έγινα η σταχτοπούτα! Φράγκο δεν μου έμενε στο πορτοφόλι! Ένα χρόνο ολόκληρο δούλευα σαν το σκυλί και μου έπαιρνε όλα τα λεφτά! “Τα κάνεις όλα τέλεια, είσαι ότι καλύτερο υπάρχει” έλεγε – και εγώ τα γνωστά, τα έχαφτα, κανονικά!!Γιατί εγώ ήμουν πριγκίπισσα! Ποτέ δεν είχα στερηθεί κάτι, πως θα στερούσα από τον άνθρωπό μου αυτά που ήθελε! Αλλά οι ανάγκες μέρα με την μέρα μεγάλωναν, το μωρό μου ήθελε τα καλυτέρα και εμένα δεν μου έφταναν για να τα πάρω!\nΑλλά δεν έχω παράπονο !Ο Νικολάκης μου ξαναβρήκε την λύση! Έλα βρε αγαπάκη μου μου είπε, αφού ο Λευτέρης σε γουστάρει , τι κακό έχει να του κανείς λίγο τα γλυκά μάτια και να του ζητήσεις αυτό που θέλω;!! Και εγώ σκέφτηκα ότι το κάνω για την αγάπη μου μωρέ, τι κακό έχει αφού το ξέρει και ο Νίκος και είναι σύμφωνος! Και έτσι έγινε – και τα γλυκά μάτια στον Λευτέρη , έγιναν και γλυκά μάτια στον Πάκη και στον Τάκη και σε όποιον άλλον είχε να του δώσει κάτι. Και τα γλυκά μάτια έγιναν και κάτι παραπάνω και ακόμα παραπάνω και η πριγκίπισσα έγινε αυτοκράτειρα των αισθήσεων και των παραισθήσεων. Αλλάααααααα ο Νικολάκης μου είχε τα πάντα το πουλάκι μου!!! Τίποτα δεν του έλειψε !!!!\nΑυτά έκανε το δικό μου βασιλόπουλο. Που τελικά δεν ήταν βασιλόπουλο, ήταν εφιάλτης. Ο κανονικός μου πρίγκιπας ήρθε αργότερα. Άργησε λίγο, έπρεπε να κυλιστώ για τα καλά στη λάσπη. Αλλά ήρθε.\nΚαι έτσι, έγινα πριγκίπισσα με δόξα και τιμή εν τέλει ! Και έζησαν αυτοί καλά και εμείς καλύτερα!


Εκκληση για βοήθεια Αναζητώ εργασία σε Γιάννενα ή Αρτα - EPIRUS TV NEWS\nΕκκληση για βοήθεια Αναζητώ εργασία σε Γιάννενα ή Αρτα\nEpirus TV NEWS 10/04/2016 12:53:00 π.μ.\nΒρίσκομαι σε άσχημη ψυχολογική και οικονομική κατάσταση...\nΗ πολιτεία εξακολουθεί να είναι αμέριμνη στο πρόβλημα μου.\nΕξάντλησα όλα τα περιθώρια.πρόνοια-μητρόπολη-δήμο-οαεδ-αστυνομία-εισαγγελέα.έψαξα και στον ιδιωτικό τομέα για δουλεία σε Άρτα και Γιάννενα και άλλου.\nΤηρώ τις συμβουλές που μου έδωσε ο εισαγγελέας στην Άρτα.\nΝα μην αυτοκτονήσω και να μην κλέψω.\nΤο θέμα όμως είναι πως θα ζήσω.\nΝτρέπομαι ειλικρινά που καταφεύγω σ αυτόν τον τρόπο να ζητάω βοήθεια. Εχω αξιοπρέπεια άλλα τι να κάνω.\nΑν γνωρίζει κάποιος φίλος/η κάποιο μαγαζί εστίασης σε Άρτα-Γιάννενα η έχει κάποιο φίλο με μαγαζί και μπορεί να με πάρει για δουλεία θα τον ευχαριστούσα.\nΟποίος μπορεί να με βοηθήσει οικονομικά από το υστέρημα του ας το κάνει. Το ξέρω ότι είναι δύσκολο για όλους και δεν είμαι ο μονός που έχω πρόβλημα.\nΚλείστηκα στο σπίτι μου στο χωρίο.\nΔεν έχω ούτε ένα ευρώ να κινηθώ να ψάξω για δουλεία. Είμαι μες την ερημία. Η ψυχολογία μου είναι χάλια. Αυτό είναι το χειρότερο.μου είπαν να μου στείλουν ψυχολογο να μου μιλήσει.\nΔεν Θέλω ψυχολογώ, δουλεία Θέλω τους είπα.\nΜπορείτε να το κοινοποιήσετε παντού σας παρακαλώ αν Θέλετε. Οποίος μπορεί να με βοηθήσει οικονομικά\nΓΡΑΨΩ ΕΔΩ ΤΟΝ ΤΡΑΠΕΖΙΚΟ ΜΟΥ ΛΟΓΑΡΙΑΣΜΟ ΣΤΗΝ ΕΘΝΙΚΗ-794/603766-62\n- ΤΟ ΤΗΛΕΦΩΝΟ ΜΟΥ ΕΙΝΑΙ: 6984420800\n-ΣΑΣ ΕΥΧΑΡΙΣΤΩ ΚΑΙ ΣΑΣ ΖΗΤΑΩ ΣΥΓΝΩΜΗ ΓΙΑ ΤΗΝ ΑΝΑΣΤΑΤΩΣΗ.\nΕκκληση για βοήθεια Αναζητώ εργασία σε Γιάννενα ή Αρτα Reviewed by Epirus TV NEWS on 10/04/2016 12:53:00 π.μ. Rating: 5


ΔΙΣΚΟΣ Travis - The invisible band | MiC - GREEK MUSIC MAGAZINE\nΕίναι οι Travis στη σκιά των Radiohead; Έχουν αυτόφωτη παρουσία; Αντέχουν σε σοβαρή κριτική; Πολύ αγχώδη και σκληρά ερωτήματα για κάτι τόσο εκλεπτυσμένο, ευγενικό και ευεργετικά καταπραϋντικό όσο αυτό το δισκάκι.\nΔεν υπάρχει τίποτε καινούργιο, επαναστατικό ή αποκαλυπτικό εδώ. Μόνο καλά τραγούδια. Ομορφιά και ψυχική ηρεμία από ένα συγκρότημα μέσα από τα σπλάχνα της βρετανικής λυρικής παράδοσης, και αν θέλετε πιο εξειδικευμένα, συνέχεια της νεότερης σκοτσέζικης παράδοσης που θέλει το βόρειο μέρος του νησιού να βγάζει ευαίσθητους και αξιόλογους καλλιτέχνες στην κιθαριστική ποπ, είτε με ροκ είτε με φολκ αναφορές. Γιατί αν αρχίσουμε να ακολουθούμε το νήμα προς τα πίσω, θα πέσουμε μοιραία πάνω στον Donovan (μεγάλη αδυναμία του υπογράφοντος, που θεωρεί το 'Sutras' έναν από τους καλύτερους δίσκους των 90s, για να μην πάμε πιο πίσω...). Για να φτάσουμε στο σημερινό ήχο των Travis βέβαια, έπαιξαν το ρόλο τους επιρροές από νεότερα σχήματα όπως οι R.E.M. που κι αυτοί με τη σειρά τους είχαν επηρεαστεί από τους... η μουσική έρχεται σαν τα κύματα, ο Χέντριξ δεν το είχε πει αυτό;\nΜου άρεσε πολύ αυτό το δισκάκι. Μου άρεσε και η επιλογή της μπάντας να γίνει αόρατη και να δώσει στα τραγούδια τον πρωταγωνιστικό ρόλο. Αόρατη από τον τίτλο και το εξώφυλλο (αναπόφευκτος συνειρμός οι Incredible String Band και η φωτογραφία τους στο δάσος στο εξώφυλλο του Hangman's Beautiful Daughter) μέχρι την επιτηδευμένα διακριτική ερμηνεία που πετυχαίνει απόλυτα σαν εκφραστικό εργαλείο. Μου άρεσαν και οι ήχοι από θαλασσοπούλια, ξυπνητήρια και ανθρώπους που ακούγονται εδώ κι εκεί, γιατί κάνουν το αποτέλεσμα πιο ατμοσφαιρικό και έχει και πλάκα. Δε μου άρεσε θεωρητικά που από το πρώτο άκουσμα η όποια κριτική ικανότητά μου πήγε περίπατο, αλλά το ευχαριστήθηκα!


Ο «Σύλλογος Δομοκιτών Αθήνας» κόβει την πίτα του το Σάββατο 10 Φεβρουαρίου 2018 | Δομοκός\nHome Πολιτισμός Πολιτιστικοί Σύλλογοι Ο «Σύλλογος Δομοκιτών Αθήνας» κόβει την πίτα του το Σάββατο 10 Φεβρουαρίου 2018\nΟ «Σύλλογος Δομοκιτών Αθήνας» κόβει την πίτα του το Σάββατο 10 Φεβρουαρίου 2018\nLamiaTimes.gr Δευτέρα, Φεβρουαρίου 05, 2018 Πολιτισμός , Πολιτιστικοί Σύλλογοι\nΑγαπητοί μας συμπατριώτες, μέλη και φίλοι του συλλόγου.\nΤο Δ.Σ. του συλλόγου μας σας εύχεται ΚΑΛΗ ΧΡΟΝΙΑ με υγεία,προκοπή και πραγματοποίηση κάθε προσδοκία σας. Όπως κάθε χρόνο έτσι και φέτος το Σάββατο 10 Φεβρουαρίου 2018 και ώρα 13.00 θα γίνει η κοπή της πίτας του συλλόγου μας στην κοσμική ταβέρνα ‘’ΕΛΑΦΟΚΥΝΗΓΟΣ’’ στην οδό Περικλή Σταύρου 5 Ν.Φιλοθέη-περιοχή γηροκομείου [Λ.Κηφισίας-γέφυρα Κατεχάκη] τηλ.2106926049.\nΘα ακολουθήσει γεύμα με πλούσιο μενού και διασκέδαση με ζωντανή μουσική από την ορχήστρα του κέντρου.Στην εκδήλωση θα λάβει μέρος το χορευτικό συγκρότημα του Συλλόγου Γυναικών Δομοκού ‘’ΦΙΛΑΡΕΤΗ’’ με παραδοσιακούς χορούς.\nΤιμή 15 ευρώ ανά άτομο.\nΠρόεδρος Χρήστος Τσουτσουλόπουλος-6977698939\nΑντιπρόεδρος Γρηγόριος Κόγιας-2109757984\nΓραμματέας Κώστας Ευθυμιόπουλος-2104955270\nΤαμίας Αλεξάνδρα Ζαρίμπα-2108824128\nΔημ.σχέσεις Δήμητρα Αργυροπόυλου-6977326791


Βάζουν χακί οι πρώτοι επαγγελματίες ΟΥΚ – skopies.net, Εθνική Φρουρά, Κυπριακός Στρατός, Καταδρομείς, τεθωρακισμένα, στρατιώτης, ΚΕΝ,\nΒάζουν χακί οι πρώτοι επαγγελματίες ΟΥΚ\nΛευκωσία: Οι πρώτοι επαγγελματίες οπλίτες υπογράφουν σήμερα τα συμβόλαιά τους και ξεκινούν την υπηρεσία τους στην Εθνική Φρουρά από την 1η Ιουλίου. Πρόκειται για τη νεοσυσταθείσα ομάδα επαγγελματιών βατραχανθρώπων οι οποίοι θα ενισχύσουν περαιτέρω το πιο επίλεκτο τμήμα της Εθνικής Φρουράς.\nΗ απόφαση για πρόσληψη δέκα ΟΥΚάδων λήφθηκε πριν από ένα περίπου χρόνο. Η μικρή καθυστέρηση στην πρόσληψή τους έγινε προκειμένου να ενταχθούν στα συμβόλαιά τους τα ωφελήματα που θα έχουν και οι 3.000 συμβασιούχοι οπλίτες, οι οποίοι θα προσληφθούν τους επόμενους μήνες, για να γίνει κατορθωτή η μείωση της στρατιωτικής θητείας.\nΣύμφωνα με την προκήρυξη του Υπουργείου Άμυνας, οι ενδιαφερόμενοι, πρέπει να είναι πολίτες της Δημοκρατίας, να μην έχουν καταδικαστεί σε οποιαδήποτε ποινή φυλάκισης για κακούργημα ή για αδίκημα ατιμωτικό ή ηθικής αισχρότητας ή για αδίκημα ανυποταξίας ή λιποταξίας, να είναι απόφοιτοι αναγνωρισμένης σχολής μέσης εκπαίδευσης, να είναι πτυχιούχοι (από την Εθνική Φρουρά) υποβρύχιοι καταστροφείς, κατά την ημερομηνία λήξης της προθεσμίας υποβολής των αιτήσεων να είναι μέχρι 27 ετών και να έχουν κριθεί κατάλληλοι από την αρμόδια υγειονομική επιτροπή.\nΗ πρόσληψη των οπλιτών θα γίνει σήμερα με την υπογραφή της σχετικής σύμβασης. Το συμβόλαιό τους θα είναι για ένα χρόνο, ως δοκιμαστική περίοδος με δυνατότητα ανανέωσης μέχρι και τρεις διαδοχικές περιόδους των τριών ετών.\nΗ απόφαση για πρόσληψη επαγγελματιών οπλιτών στη Μονάδα Υποβρύχιων Καταστροφέων κρίθηκε απαραίτητη κυρίως λόγω των αυξημένων αναγκών και υποχρεώσεων που έχει η Κυπριακή Δημοκρατία εντός της περιοχής έρευνας και διάσωσης που έχει υπό την ευθύνη της.


Ανακαλυφθηκαν δυο «καμουφλαρισμενες» τεραστιες μαυρες τρυπες\nΔημοσιεύθηκε από athina984 την 08-01-2017, 11:59\n«Αυτές οι μαύρες τρύπες βρίσκονται σχετικά κοντά στο γαλαξία μας, όμως μέχρι σήμερα είχαν παραμείνει κρυμμένες από μας. Είναι σαν τα τέρατα που κρύβονται κάτω από το κρεβάτι μας. Οι νέες ανακαλύψεις εγείρουν το ερώτημα πόσες άλλες υπερμεγέθεις μαύρες τρύπες βρίσκονται ακόμη και στο γειτονικό σε μας σύμπαν», δήλωσε ο αστρονόμος ‘Αντι Ανουάρ του Κέντρου Εξωγαλακτικής Αστρονομίας του Πανεπιστημίου του Ντάραμ, σύμφωνα με τις βρετανικές «Ι...\nTags μαυρες τρυπες ανακαλυφθηκαν καμουφλαρισμενες τεραστιες\nΑνακαλύφθηκαν δύο «καμουφλαρισμένες» τεράστιες μαύρες τρύπες Βρετανοί αστρονόμοι ανακάλυψαν ισχυρές ενδείξεις για την ύπαρξη δύο μαύρων οπών τεραστίων διαστάσε_


Πολλές αντιδράσεις για την καθυστέρηση του Ρυθμιστικού Ιωαννίνων | Pamvotis Press\ntopΡυθμιστικό Σχέδιοχωροταξικός σχεδιασμός\nΤι δηλώνουν Καχριμάνης, Φίλιος, οι βουλευτές της συγκυβέρνησης\nΈντονο προβληματισμό στους φορείς των Ιωαννίνων προκαλεί η καθυστέρηση στην θεσμοθέτηση του Ρυθμιστικού Σχεδίου Ιωαννίνων.\nΣύμφωνα με το νέο χωροταξικό το οποίο συζητείται αυτές τις ημέρες στο κοινοβούλιο, στο πρώτο θερινό τμήμα, και το οποίο αναμένεται να εγκριθεί με τις ψήφους της συγκυβέρνησης, Ρυθμιστικά Σχέδια όπως αυτό των Ιωαννίνων, θα θεσμοθετηθούν αφού προηγουμένως ολοκληρωθεί η διαδικασία αναθεώρησης των περιφερειακών χωροταξικών σχεδίων.\nΣτην Περιφέρεια Ηπείρου το χωροταξικό ήδη βρίσκεται σε διαδικασία αναθεώρησης με άγνωστη την ημερομηνία κατά την οποία θα ολοκληρωθεί η θεσμοθέτηση του, κατά συνέπεια οι τοπικοί φορείς εκφράζουν την έντονη αντίθεση τους σε μία ακόμη καθυστέρηση που προκύπτει από την παραπάνω ρύθμιση.\nΟ Φ. ΦΙΛΙΟΣ\nΣτους αντιδρώντες προστέθηκε την Πέμπτη και ο δήμαρχος Ιωαννίνων Φίλιππης Φίλιος, ο οποίος στη διάρκεια συνέντευξης τύπου, έκανε λόγο για εγκληματική ενέργεια, η οποία επηρεάζει τη συνολική ανάπτυξη και τον σχεδιασμό της περιοχής.\n«Όταν η Ήπειρος παρουσιάζει το χαμηλότερο ΑΕΠ στη χώρα και τους υψηλότερους δείκτες ανεργίας, τότε είναι σίγουρο πως κάτι δεν γίνεται σωστά. Είχαμε τις τεράστιες καθυστερήσεις στην Ιόνια Οδό, οι οποίες επηρέασαν σημαντικά την περιοχή. Τώρα έχουμε το Ρυθμιστικό το οποίο παραπέμπεται στις καλένδες. Είναι μία εγκληματική ενέργεια. Δεν μπορώ να διανοηθώ πως αναστέλλεται η διαδικασία της υπογραφής του, όταν είναι έτοιμο και ψηφισμένο από τους τοπικούς φορείς, μετά από έναν ατελείωτο και εξαντλητικό διάλογο», υπογράμμισε.\nΟ κ. Φίλιος αναφέρθηκε και σε άλλα ζητήματα τα οποία καθυστερούν ή ακυρώνονται όπως είναι το αεροδρόμιο Ιωαννίνων και ο αγωγός φυσικού αερίου, για να τονίσει ότι πρόκειται για ενέργειες που είναι εχθρικές προς την πόλη. «Χωρίς ξεκάθαρο νομικό πλαίσιο, το οποίο θα δημιουργούσαν το Ρυθμιστικό και το Προεδρικό Διάταγμα Λίμνης, δεν πρόκειται να υπάρξει καμία ανάπτυξη για την περιοχή, δεν πρόκειται να γίνει καμία νέα επένδυση. Γιατί κανένας δεν μπορεί να επενδύσει χωρίς να γνωρίζει τι ισχύει και τι όχι».\nΤη θεσμοθέτηση του Ρυθμιστικού Σχεδίου Ιωαννίνων που εκκρεμεί από το 2009, ζήτησε εξάλλου την Τετάρτη, 25/6 ο περιφερειάρχης Ηπείρου Αλέκος Καχριμάνης, με έγγραφό του προς τον υπουργό Περιβάλλοντος, Γ. Μανιάτη. Μεταξύ άλλων τονίζει τα εξής:\n«Στο κατατεθέν, χθες, στη Βουλή σ/ν με τίτλο “Xωροταξική και Πολεοδομική Μεταρρύθμιση – Βιώσιμη Ανάπτυξη” υπάρχει διάταξη στο άρθρο 13Α, όπου ορίζεται ότι για τα εκκρεμή Ρυθμιστικά σχέδια, οι στρατηγικές κατευθύνσεις τους εγκρίνονται με την Απόφαση έγκρισης των αναθεωρημένων Περιφερειακών Χωροταξικών Σχεδίων, ενώ οι ρυθμιστικές τους κατευθύνσεις εγκρίνονται με Προεδρικό Διάταγμα. Η εφαρμογή αυτής της ρύθμισης μπορεί να παραπέμψει στις καλένδες την θεσμοθέτηση του Ρυθμιστικού Ιωαννίνων, καθώς η αναθεώρηση του Περιφερειακού Σχεδίου της Ηπείρου βρίσκεται ακόμα στο Β΄ στάδιο της μελέτης και η έγκρισή του θα καθυστερήσει. Παρακαλούμε να διαγραφεί η παράγραφος 6 του άρθρου 13Α του σ/ν, και να επιτραπεί στα εν εξελίξει Ρυθμιστικά Σχέδια να ολοκληρώνονται με τις υφιστάμενες διατάξεις. Παρακαλούμε για τις δικές σας ενέργειές σας, ώστε το Ρυθμιστικό Σχέδιο να θεσμοθετηθεί επιτέλους μετά από πέντε χρόνια αναιτιολόγητων καθυστερήσεων στο ΥΠΕΚΑ».\nΟΙ ΒΟΥΛΕΥΤΕΣ ΤΗΣ ΣΥΓΚΥΒΕΡΝΗΣΗΣ\nΔήλωση για το θέμα έκανε και η βουλευτίνα Ιωαννίνων της Νέας Δημοκρατίας, Άννα Ασημακοπούλου: «Το Ρυθμιστικό Σχέδιο του Λεκανοπεδίου Ιωαννίνων έχει περάσει από μακρόχρονη, επίπονη και ουσιαστική διαδικασία διαβούλευσης αλλά και γνωμοδότησης όλων των εμπλεκομένων φορέων και έχει την αποδοχή και της τοπικής κοινωνίας. Για αυτό, δεν υπάρχει κανένας λόγος και δεν μπορεί να καθυστερεί περαιτέρω.Καλώ τον αρμόδιο Υπουργό, λαμβάνοντας υπ’ όψιν τα παραπάνω δεδομένα,αλλά και τα ιδιαίτερα χαρακτηριστικά της περιοχής, να αντιμετωπίσει το συγκεκριμένο ζήτημα, πριν την ψήφιση του νομοσχεδίου, με στόχο την άμεση, βιώσιμη και αποτελεσματική επίλυση αυτού του κρίσιμου θέματος για την ανάπτυξη του Λεκανοπεδίου Ιωαννίνων».\nΑκόμη ο βουλευτής Ιωαννίνων της Νέας Δημοκρατίας Σταύρος Καλογιάννης που μετέχει στη Διαρκή Επιτροπή Παραγωγής ανέφερε κατά τη διάρκεια συνεδρίασης: «Φοβάμαι ότι το Ρυθμιστικό των Ιωαννίνων καθώς και τα Ρυθμιστικά των άλλων μεγάλων πόλεων τινάζονται στον αέρα. Και η ευθύνη για το τεράστιο κόστος που θα έχει αυτή η εξέλιξη, θα βαρύνει αποκλειστικά το Υπουργείο Περιβάλλοντος». Ο κ. Καλογιάννης και ζήτησε δεσμευτικό χρονοδιάγραμμα έγκρισης του Ρυθμιστικού Σχεδίου Ιωαννίνων.\n«Είναι έτοιμο από το 2009. Δεν νοείται άλλη καθυστέρηση. Καταθέτω όλα τα σχετικά έγγραφα, από το 2009 μέχρι σήμερα. Ενέργειες 5 ετών δεν θα επιτρέψουμε να πάνε χαμένες. Επισημαίνω για πολλοστή φορά ότι, το Ρυθμιστικό έχει μηδενικό κόστος θεσμοθέτησης, ενώ το όφελος από την εφαρμογή του θα είναι τεράστιο, καθώς θα εγκριθούν τα ΓΠΣ των πρώην Δήμων Ιωαννίνων, Παμβώτιδας, Ανατολής, Περάματος, Πασσαρώνος και πολλές εκκρεμούσες – επί δεκαετία – πολεοδομικές μελέτες».\nΟ Υπουργός Περιβάλλοντος Γ. Μανιάτης δήλωσε: «Πράγματι ο κ. Καλογιάννης έχει φέρει πολλές φορές το θέμα του Ρυθμιστικού Ιωαννίνων στη Βουλή» και πρότεινε να συνεργαστούν οι βουλευτές του νομού και η αυτοδιοίκηση, ώστε να κλείσει το θέμα, καθώς «οι Υπηρεσίες του Υπουργείου έχουν διαφωνίες για τον τρόπο θεσμοθέτησης του Ρυθμιστικού και του ΠΔ της Παμβώτιδας».\nΟ κ. Καλογιάννης απάντησε: «Αποδέχομαι την πρόταση του Υπουργού. Όμως η ευθύνη για την θέσπιση του Ρυθμιστικού ανήκει στο Υπουργείο Περιβάλλοντος. Εγώ έσπασα αυγά για να γίνει το Ρυθμιστικό Ιωαννίνων. Φοβάμαι ότι με τις προτεινόμενες τακτικές το Ρυθμιστικό Ιωαννίνων παραπέμπεται στις καλένδες». Στο κοινοβούλιο τοποθετήθηκε ακόμη ο βουλευτής Ιωαννίνων του ΠΑΣΟΚ, Μιχ. Κασσής αναφέροντας μεταξύ άλλων: «Στα Γιάννενα, κύριε Υπουργέ, υπάρχει σε εκκρεμότητα το προεδρικό διάταγμα της Λίμνης από το 2003 και είμαστε στο 2014, όπως σε εκκρεμότητα είναι και το ρυθμιστικό του λεκανοπεδίου της πόλης των Ιωαννίνων. Δυστυχώς και εδώ υπάρχει μια πολύ μεγάλη καθυστέρηση, η οποία δεν ξέρω που οφείλεται. Οφείλεται στη σύγκρουση μεταξύ των υπηρεσιών, αυτό που ακούστηκε χθες στην αρμόδια Επιτροπή; Οφείλετε να παρέμβετε, για να λυθούν αυτά τα ζητήματα, γιατί στις κατηγορίες των περιεχομένων χρήσης γης δίπλα ακριβώς από οικισμό και μέσα σε ζώνη υψηλής παραγωγικότητας, αυτό το διάστημα εξελίσσεται και είναι προς έγκριση μια δραστηριότητα επεξεργασίας που αφορά τα αστικά λύματα, που κατά την άποψή μου δεν θα έπρεπε να έχει τοποθετηθεί. Δυστυχώς, δεν ξέρω αν αυτή η μεγάλη καθυστέρηση και του προεδρικού διατάγματος της λίμνης αλλά και του ρυθμιστικού των Ιωαννίνων έχει να κάνει με την ανάπτυξη τέτοιων δραστηριοτήτων εκεί όπου δεν επιτρέπεται».\nΗγουμενίτσα: Σε εξέλιξη...\nΕπίθεση Αλ. Καχριμάνη στις...\nΣυζήτηση της ΠΕΔ Ηπείρου για την αυτοδιοίκηση\nΜε κλήρωση η υπολειπόμενη έδρα στην ΠΕΔ Ηπείρου


Σενάριο (και μόνο) φυγής του Τερ Στέγκεν – Blaugrana\nΘουμπιθαρέτα: «Ο Νεϊμάρ είναι πολύ, πολύ χαρούμενος στη Μπάρσα»\nΖόρια, αλλά… τετράδα! (videos)\nΣενάριο (και μόνο) φυγής του Τερ Στέγκεν\nBy blaugrana.gr in Barcelona, Liverpool, Marc Andre Ter Stegen, Εθνική Γερμανίας, Φήμες\nΠηγές της Μπάρσα διέψευσαν κατηγορηματικά ότι έχει προγραμματιστεί συνάντηση με τον Γερμανό τερματοφύλακα, με θέμα την πιθανότητα αποχώρησής του, ακόμα και σε αυτή την μεταγραφική περίοδο!\nΕίναι δεδομένο ότι ο Μαρκ – Αντρέ Τερ Στέγκεν δεν είναι ευχαριστημένος από το γεγονός ότι λογίζεται ως δεύτερος τερματοφύλακας της Μπάρσα, πίσω από τον Κλαούντιο Μπράβο. Από τον σύλλογο, πάντως, διέψευσαν κατηγορηματικά το σενάριο που ήθελε τον Γερμανό γκολκίπερ να φεύγει από την ομάδα, ενδεχομένως και σε αυτή την μεταγραφική περίοδο…\nΗ γερμανική ιστοσελίδα «Sport 1» επικαλέστηκε μια άλλη ιστοσελίδα, την «Bleacher Report», αναφέροντας ότι αυτή την εβδομάδα ο Τερ Στέγκεν θα είχε συνάντηση με παράγοντες της Μπάρσα, ώστε να συζητήσει το ενδεχόμενο δανεισμού του σε άλλη ομάδα, ώστε να έχει περισσότερο χρόνο συμμετοχής, ενόψει του καλοκαιρινού Ευρωπαϊκού Πρωταθλήματος της Γαλλίας.\nΟ Μαρκ – Αντρέ συμπεριλήφθηκε από τον ομοσπονδιακό προπονητή Γιόαχιμ Λεβ στην προεπιλογή 31 παικτών της Εθνικής Γερμανίας, η οποία θα μειωθεί στην τελική 23άδα έως τις 31 Μαΐου. Ο Τερ Στέγκεν βρίσκεται σε μια πεντάδα γκολκίπερ μαζί με Μάνουελ Νόιερ (Μπάγερν Μονάχου), Κέβιν Τραπ (Παρί Σεν Ζερμέν), Μπερντ Λένο (Μπάγερ Λεβερκούζεν) και Ρον – Ρόμπερτ Ζίλερ (Αννόβερο). Ακόμα και αν δεν είναι βασικός στην Μπάρσα, η λογική λέει πως θα βρίσκεται στην τελική τριάδα, αν και βασικός και αναντικατάστατος στο Euro2016 θα είναι ο Νόιερ.\nΥπήρξε σενάριο για έντονο ενδιαφέρον της Λίβερπουλ (λόγω Γιούργκεν Κλοπ), ακόμα και για άμεση απόκτηση, αλλά από την Αγγλία δεν επιβεβαιώνεται τίποτα, ενώ και από την Μπάρσα ξεκαθαρίζεται ότι δεν έχει προγραμματιστεί καμία συνάντηση με τον Τερ Στέγκεν.


ΗΠΑ: Χάκερ προσπάθησε να δηλητηριάσει σύστημα υδροδότησης - Elenews.gr\nΗΠΑ: Χάκερ προσπάθησε να δηλητηριάσει σύστημα υδροδότησης\nΧάκερ εισέβαλε στα συστήματα μονάδας επεξεργασίας νερού στη Φλόριντα των ΗΠΑ και προσπάθησε να δηλητηριάσει το απόθεμα με καυστικό νάτριο. H υπόθεση ερευνάται από το FBI και τη Μυστική Υπηρεσία.\nΗΠΑ: ΧΑΚΕΡ ΠΡΟΣΠΑΘΗΣΕ ΝΑ ΔΗΛΗΤΗΡΙΑΣΕΙ ΣΥΣΤΗΜΑ ΥΔΡΟΔΟΤΗΣΗΣ\nΕυτυχώς η απόπειρα έγινε αντιληπτή από εργαζόμενο που κοιτούσε την οθόνη όταν ο εισβολέας κατέλαβε τον έλεγχο του υπολογιστή, ανακοίνωσαν οι αρχές της πόλης Όλντσμαν, με πληθυσμό 15.000 κατοίκων. Όπως ανέφερε ο σερίφης της κομητείας Πινέλας, Μπομπ Γκουαλτιέρι, το περιστατικό ερευνάται από το FBI και τη Μυστική Υπηρεσία, χωρίς όμως να είναι γνωστό αν η κυβερνοεπίθεση προήλθε από το έδαφος των ΗΠΑ ή όχι.\nΟ ρεπουμπλικανός γερουσιαστής της Φλόριντα των ΗΠΑ, Μάρκο Ρούμπιο δήλωσε πως η υπόθεση πρέπει να ερευνηθεί ως ζήτημα εθνικής ασφάλειας.\nΗΠΑ-ΧΑΚΕΡ: ΤΙ ΕΙΝΑΙ ΤΟ ΚΑΥΣΤΙΚΟ ΝΑΤΡΙΟ\nΤο καυστικό νάτριο χρησιμοποιείται σε μικρές ποσότητες στις μονάδες επεξεργασίας νερού για την εξισορρόπηση του pH. Βασικό συστατικό των προϊόντων απόφραξης σωλήνων, το καυστικό νάτριο, γνωστό και ως υδροξείδιο του νατρίου, είναι ισχυρό διαβρωτικό. Μπορεί να προκαλέσει χημικά εγκαύματα στο δέρμα και είναι δυνητικά θανατηφόρο σε περίπτωση κατάποσης.\nΌσον αφορά την απόπειρα δηλητηρίασης στις ΗΠΑ, για λόγους ασφάλειας οι υπεύθυνοι της εγκατάστασης απενεργοποίησαν προσωρινά τη δυνατότητα σύνδεσης από απόστασης, η οποία χρησιμοποιείται κανονικά για την επίλυση τυχόν προβλημάτων.\nRelated Items:Florida USA, hacker, ΗΠΑ, Φλόριντα ΗΠΑ, χάκερ, χάκερ ηπα


Είχαν σημαδέψει το σκυλί... αλλά χτύπησαν την ιδιοκτήτρια - Νέα Κρήτη\nΕίχαν σημαδέψει το σκυλί... αλλά χτύπησαν την ιδιοκτήτρια\nΤο σκυλί μιας 32 χρονης γυναίκας στην Κόξαρη φαίνεται πως είχαν βάλει στο μάτι τρεις άνδρες, αλλά τελικά αντί για το σκυλί τη "νύφη πλήρωσε" η ίδια η 32 χρονη. Ο λόγος για τέσσερις άνδρες, ηλικίας 28, 30, 20 και 46 ετών που συνελήφθησαν από αστυνομικούς του Α.Τ. Χερσονήσου, για παράβαση του νόμου περί όπλων, οπλοχρησία, απειλή, εξύβριση και απλή σωματική βλάβη.\nΌπως κατήγγειλε η γυναίκα, ο 20χρονος, ο 28χρονος και ο 30χρονος προσπάθησαν, με καραμπίνες, να σκοτώσουν το σκύλο της, ενώ στη συνέχεια, ο 46χρονος και ο 20χρονος απείλησαν και εξύβρισαν τη γυναίκα. Ο 46χρονος μάλιστα δεν δίστασε να τη χτυπήσει στο πρόσωπο!\nΟ 30χρονος, ο 28χρονος και ο 20χρονος, νομίμως έχουν στην κατοχή τους συνολικά 4 κυνηγετικά όπλα, για τα οποία το Αστυνομικό Τμήμα Χερσονήσου, προέβη στην ανάκληση των αδειών και στην κατάσχεση τους.


ΕΔΩ ΑΛΕΞΑΝΔΡΕΙΑ: Ο Τσίπρας στο Μαξίμου, ο ΣΥΡΙΖΑ στους… δρόμους!\nΣήμερα το απόγευμα οι γονείς των μαθητών των ιδιωτικών σχολείων θα συγκεντρωθούν στη Λεόντειο, στα Πατήσια, προκειμένου να διαμαρτυρηθούν για την επιβολή ΦΠΑ 13%.Η πρώτη πανελλαδική συγκέντρωση και απεργία εναντίον του νέου Ασφαλιστικού έχει προγραμματιστεί για τις 12 Νοεμβρίου. Τα πρώτα τρακτέρ έχουν κάνει την εμφάνισή τους στους δρόμους, στη Βόρειο Ελλάδα και στις άλλες αγροτικές περιοχές, έχουν αρχίσει να ζεσταίνουν τις μηχανές.\nΗ αντίδραση αυτή, δεν σημαίνει και ότι θα απεμπολήσουν την ιδεολογία τους. Ότι θα σπεύσουν να αναζητήσουν αλλού πολιτική στέγη. Αυτό που αναμένεται είναι ότι θα αποδώσουν τα δεινά στη στάση των εταίρων- δανειστών και τους χειρισμούς των προηγουμένων κυβερνήσεων. Ωστόσο θα διαμαρτυρηθούν- το «έργο» το έχουμε δει και κατά το παρελθόν, με ψηφοφόρους άλλων κομμάτων, κυρίως τουΠΑΣΟΚ.


Αποτελέσματα 1-19 από 19 που βρέθηκαν αναζητώντας geek.\n1. Οι αλλαγές στο Instagram που θα βοηθήσουν την ψυχική σου υγεία\n3. Η Apple θα ενημερώνει τους χρήστες iPhone για παραβιάσεις του λογισμικού\n4. Τι ακριβώς είναι το Pinterest TV;\n5. Το Twitter τρολάρει το κρασάρισμα του Facebook και του Instagram με 3 λέξεις\n6. 5 social media για όταν «πέσουν» ξανά αυτά του Zuckerberg!\n7. Το Παρίσι σε lockdown στη νέα ταινία του Netflix\n8. Κι όμως, το Netflix θα διατεθεί εντελώς δωρεάν\n9. Οι τεχνολογίες που θα δούμε στις επόμενες τηλεοράσεις\n10. 3 εφαρμογές κοινωνικής δικτύωσης ακατάλληλες για παιδιά\n11. Κι αν είμαι ρομπότ μη με φοβάσαι\n12. Στα σκαριά το σίκουελ της ταινίας «Ο Εξορκιστής»\n13. Έκθεση φωτογραφίας με θέμα την «Εγκατάλειψη»\n14. ΗΠΑ: Το Ρέντμοντ… πληρώνει τους τουρίστες του\n16. Α. Νεοκλέους στην «Κ»: Το 5G δεν είναι μόνο ταχύτητες είναι ένας καινούριος κόσμος\n17. Πρεμιέρα του 5G από την Cytamobile - Vodafone\n18. 5 ταινίες για cozy movie night\n19. 10 ταινίες για να δεις στο επόμενο movie night


ΠΑΝΕΠΙΣΤΗΜΙΟ ΑΙΓΑΙΟΥ – ΣΑ.Τ\nΕΤΙΚΕΤΑ "ΠΑΝΕΠΙΣΤΗΜΙΟ ΑΙΓΑΙΟΥ"\n17 Μαΐου, 2022 Δελτία Τύπου, Κοινωνία Βιολέτα Τριπόδη\nΔΕΛΤΙΟ ΤΥΠΟΥ TO ΠΑΝΕΠΙΣΤΗΜΙΟ ΑΙΓΑΙΟΥ ΑΝΑΜΕΣΑ ΣΤΑ ΠΡΩΤΟΠΟΡΑ ΠΑΝΕΠΙΣΤΗΜΙΑ ΣΕ ΠΑΓΚΟΣΜΙΟ ΕΠΙΠΕΔΟ, ΠΟΥ ΠΡΟΩΘΟΥΝ ΤΟΥΣ ΣΤΟΧΟΥΣ ΤΗΣ ΒΙΩΣΙΜΗΣ ΑΝΑΠΤΥΞΗΣ. ΤΟ ΠΑΝΕΠΙΣΤΗΜΙΟ ΑΙΓΑΙΟΥ 34ο ΠΑΓΚΟΣΜΙΩΣ ΣΤΟΝ ΣΤΟΧΟ ΓΙΑ ΤΗΝ ΠΟΙΟΤΙΚΗ ΕΚΠΑΙΔΕΥΣΗ Ο διεθνής φορέας κατάταξης των πανεπιστημιακών ιδρυμάτων TimesHigherEducation, δημοσίευσε τα αποτελέσματα του για το 2022 για την παγκόσμια κατάταξη Πανεπιστημίων, με τον τίτλο THE University ImpactRankings. Πρόκειται για μία πρωτοποριακή αποτίμηση της οικονομικής και κοινωνικής επίδρασης των Πανεπιστημίων με βάση τους στόχους – δείκτες\nΤην Τρίτη 01.02.2022 η Πρέσβειρα του Mission Blue για το Avlaki Hope Spot της Λέσβου, κα Ελένη Ατσικμπάση, επισκέφθηκε την Πρυτάνισσα του Πανεπιστημίου Αιγαίου, Καθηγήτρια Χρυσή Βιτσιλάκη, πραγματοποιώντας μια πρώτη συνάντηση γνωριμίας και ενημέρωσης για τις δράσεις του προγράμματος «Blue Heart – Citizen Science Project» που πρόκειται να ξεκινήσει σε συνεργασία με μέλος ΔΕΠ του Τμήματος Ωκεανογραφίας και Θαλάσσιων Βιοεπιστημών του Πανεπιστημίου Αιγαίου, με την ευγενική υποστήριξη της Ύπατης Αρμοστείας\n08 Φεβρουαρίου, 2022 Κοινωνία Βιολέτα Τριπόδη\nΕκδήλωση μνήμης για την αδικοχαμένη Ελένη Τοπαλούδη\nΑπό το Πανεπιστήμιο Αιγαίου όπου ήταν φοιτήτρια Εκδήλωση μνήμης για την αδικοχαμένη φοιτήτρια του Πανεπιστήμιο Αιγαίου Ελένη Τοπαλούδη διοργανώνει η Επιτροπή Ισότητας των Φύλων του Πανεπιστημίου Αιγαίου την Πέμπτη 10.2.2022 και ώρα 18.30 – 19.30.Η εκδήλωση θα πραγματοποιηθεί διαδικτυακά και θα μεταδοθεί στον παρακάτω σύνδεσμο Αναλυτικά το πρόγραμμα της εκδήλωσης έχει ως εξής: 18.30 – 18.50 τοποθετήσεις εκπρόσωπων του Πανεπιστήμιου Αιγαίου Χρυσή Βιτσιλάκη, Πρυτάνισσα Κατερίνα Φραντζή, πρόεδροςΤμήματος Μεσογειακών σπουδών Τίνα\nΕΞΕΤΑΣΕΙΣ ΠΙΣΤΟΠΟΙΗΣΗΣ ΕΠΑΡΚΕΙΑΣ ΤΗΣ ΕΛΛΗΝΟΜΑΘΕΙΑΣ 23 – 25 ΜΑΙΟΥ 2022 Ανακοινώνεται ότι οι εγγραφές για τις εξετάσεις Πιστοποίησης Επάρκειας της Ελληνομάθειας Μαΐου 2022 άρχισαν την 1η Φεβρουαρίου 2022 και θα ολοκληρωθούν στις 20 Μαρτίου 2022. Οι εξετάσεις για την πιστοποίηση επάρκειας της ελληνομάθειας θα διεξαχθούν και φέτος στο Πανεπιστήμιο Αιγαίου στην πανεπιστημιακή μονάδα της Μυτιλήνης. Το Πανεπιστήμιο Αιγαίου αποτελεί αναγνωρισμένο εξεταστικό κέντρο από το Κέντρο Ελληνικής Γλώσσας (ΚΕΓ)\nΗ ενδημική παθογένεια της Τριτοβάθμιας Εκπαίδευσης, αποτέλεσμα χρόνιων επιλογών που επιμερίζονται σε πολλούς από όσους κυβέρνησαν κατά καιρούς και μέχρι σήμερα τη Χώρα μας, οδήγησε στην φετινή μεγάλη μείωση του αριθμού των εισακτέων φοιτητών σε πολλά Περιφερειακά Πανεπιστήμια και στην κατά 50% περίπου στο Πανεπιστήμιο Αιγαίου. Η τελική μείωση των πρωτοετών στο Πανεπιστήμιο Αιγαίου και ειδικά στα τμήματα της Σάμου αναμένεται να είναι ακόμη μεγαλύτερη λόγω των μεταγραφών μέσω των\nΔΕΛΤΙΟ ΤΥΠΟΥ ΑΚΑΔΗΜΑΙΚΗ ΚΑΙ ΕΠΙΣΤΗΜΟΝΙΚΗ ΑΡΙΣΤΕΙΑ 15 Καθηγητές/Καθηγήτριες του Πανεπιστημίου Αιγαίου ανάμεσα στους 100.000 κορυφαίους επιστήμονες και επιστημόνισσες με τις περισσότερες αναφορές παγκοσμίως Η Πρυτανική Αρχή συγχαίρει με ιδιαίτερη θέρμη τα μέλη της Ακαδημαϊκής Κοινότητας του Πανεπιστημίου Αιγαίου, για την διάκριση ένταξής τους στον ετήσιο κατάλογο των 100.000 κορυφαίων επιστημόνων/ισσών παγκοσμίως και, αντίστοιχα, στο άνω του 2% των επιστημόνων, βάσει της απήχησης του ερευνητικού τους έργου στο επιστημονικό


Χιμένεθ: «Έξυπνος ο κόσμος της ΑΕΚ, δεν έγινε σωστός προγραμματισμός φέτος»! - Onsports.gr\nOnsports Team\t07 Φεβρουαρίου 2021, 21:52\nΧιμένεθ: «Έξυπνος ο κόσμος της ΑΕΚ, δεν έγινε σωστός προγραμματισμός φέτος»!\nΑΕΚ-Άρης: Ο Μανόλο Χιμένεθ τόνισε ότι η ομάδα του πρέπει να σηκωθεί κι έδειξε να θεωρεί το υπόλοιπο της σεζόν ένα μεταβατικό διάστημα για την επόμενη χρονιά.\nΟ Μανόλο Χιμένεθ μετά την ήττα από τον Άρη ήταν ωμός στις δηλώσεις του.\nΔεν ωραιοποίησε καταστάσης. Ο τεχνικός της ΑΕΚ ανέφερε ότι η ομάδα του δεν πρέπει να πετάξει λευκή πετσέτα, ωστόσο, έδειξε να έχει το βλέμμα του περισσότερο στην επόμενη περίοδο…\n«Είναι αυτό που αισθανόμουν πριν το ματς και πριν τα τελευταία παιχνίδια. Νομίζω ότι δεν υπάρχει άλλη ομάδα που να πληρώνει το… λογαριασμό απ’ αυτό το πρόγραμμα. Δεν μπορούμε να παίξουμε με τους παίκτες που θέλουμε, όσοι παίζουν είτε έρχονται από τραυματισμό είτε δεν προλαβαίνουν να ξεκουραστούν.\nΦαίνεται καθώς δεν μπορούμε να παίξουμε στο 100% για 90 λεπτά. Αυτό έχουμε. Δεν μπορώ να πω κάτι κακό για τους παίκτες. Δίνουν ό,τι έχουν. Τον λογαριασμό τον πληρώνουμε ακριβά. Στην άμυνα υπάρχουν παίκτες χωρίς εμπειρία, όμως στο μέλλον θα είναι σημαντικοί. Τώρα θα κάνουν λάθη».\nΑν ξόδεψε ξανά η ΑΕΚ ένα ημίχρονο: «Είναι το πρόγραμμα. Το λέω εδώ και καιρό. Όταν νικήσαμε στον ΟΦΗ είπα πάλι το ίδιο. Οι αντίπαλοι παίκτες παίζουν δυο χρόνια μαζί και παίζουν με ίδια ένταση. Αν εμείς παίξουμε σε υψηλή ένταση θα τραυματιστούμε.\nΓια παράδειγμα σήμερα πήραμε ρίσκο με τον Μάνταλο. Επαιξε 45 λεπτά, ενώ έπρεπε 20. Ο Κρίστιτσιτς είχε θέμα με το πόδι του και έπαιξε 90 λεπτά. Πήραμε ρίσκο. Είμαστε η ΑΕΚ και πρέπει να παίξουμε το καλύτερο δυνατό, τιμώντας τη φανέλα και να καταλήξουμε στην καλύτερη βαθμολογική θέση».\nΓια το αν θέλει να στείλει μήνυμα στον κόσμο: «Το να είναι απογοητευμένοι είναι λογικό, γιατί ελπίζουν να είναι η ΑΕΚ πιο ψηλά. Αλλά είναι έξυπνος ο κόσμος και γνωρίζει ότι δεν ήταν ο καλύτερος δυνατός προγραμματισμός φέτος. Με βάσει τους τραυματισμούς που έχουμε το πρόγραμμα μας το κάνει πιο δύσκολο.\nΜπορώ να σας εγγυηθώ ότι μέσα στο γήπεδο υπήρχαν 3-4 παίκτες που δεν μπορούσαν παραπάνω. Προσπάθησαν όμως. Πρέπει να συνεχίσουμε ενωμένοι. Να τελειώσουμε τη φετινή χρονιά με τον καλύτερο δυνατό τρόπο και να προετοιμάσουμε την ομάδα για τη νέα σεζόν. Δεν πρέπει να πετάξουμε την πετσέτα όμως. Μπορεί να πέσαμε, αλλά θα σηκωθούμε».\n4 λεπτά πριν Διογκωμένοι λεμφαδένες: 7 αίτια σε εικόνες\n8 λεπτά πριν Serie A: Η Μπολόνια «πλήγωσε» τη Λάτσιο! (Photos)\n8 λεπτά πριν Αστέρας Τρίπολης-ΠΑΟΚ: Ο Φερνάντεθ άδειασε την άμυνα κι έκανε το 2-0\n18 λεπτά πριν Το ντέρμπι η Χάιντουκ με ασίστ του Λιβάγια (video+photos)


All Day Tennis BABOLAT 2012\nΔευτέρα, 12 Νοεμβρίου 2012 20:55\tTennisnews Team\nΗ Αθλητική Ένωση Τέννις «ΝΙΚΗ ΠΑΤΡΩΝ», υπό την αιγίδα της ΣΤ΄ Ενώσεως, διοργανώνει το1ο ΟΠΕΝ JUNIORS MEETING, BABOLAT 2012, όλων των κατηγοριών στις εγκαταστάσεις της την Κυριακή 25 Νοεμβρίου 2012. Δικαίωμα συμμετοχής έχουν αθλητές και αθλήτριες U10-12-14-16-18, ενώ η συμμετοχή είναι Δωρεάν!\nΥποχρεώσεις αθλητών /τριών :\n· Δελτίο ΕΦΟΑ ή πιστοποιητικό γέννησης\nΔιαιτησία, αν ζητηθεί\n· Τα ταμπλό και ο τρόπος διεξαγωγής, θα καθοριστούν ανάλογα με την εκδήλωση ενδιαφέροντος, σε κάθε κατηγορία\nΣε κάθε περίπτωση: all day tennis,\nΤαμπλό ίδιας δυναμικότητας παικτών/τριών\nΔυνατότητα μικτών ταμπλό\nΟμαδικό ή ατομικό στα κάτω των 10.\nΜπάλες : Babolat,\nΓήπεδα : 10 ( green set με cushion)\nΙατρός : θα ανακοινωθεί\nΦόρμα συμμετοχής : Υποχρεωτικά συμπληρώνεται η συνημμένη φόρμα σε όλα της τα πεδία.\nΚαθορισμός ταμπλό : Δευτέρα 19 Νοεμβρίου και ώρα 16:00 στα γραφεία της ΑΕΤ ΝΙΚΗΣ.\nΕνημέρωση: στο site www.patratennis.gr, στο τηλ. 2610642100.\nΥπεύθυνος Αγώνων: Παναγιώτης Γ. Θεοδωρόπουλος ( ΑΕΤ ΝΙΚΗ),\nΔιευθυντής αγώνων : Σπανός Κωνσταντίνος\nΕπιδιαιτητής Αγώνων : Θα ανακοινωθεί\nΒοηθοί επιδιαιτητή : Οι προπονητές των συμμετασχόντων Ομίλων\nΓραμματεία αγώνων : Η Γραμματεία του Σωματείου ΑΕΤ ΝΙΚΗ\nΗ συνάντηση αποτελεί επίσημη αθλητική εκδήλωση, σύμφωνα με τον αγωνιστικό σχεδιασμό της ΕΦΟΑ, και εντάσσεται στα πλαίσια φιλίας, συναδελφικότητας και συνεργασίας Σωματείων – προπονητών και αθλητών/τριών.\n· Δίνεται η δυνατότητα σε όλους τους αθλητές και τις αθλήτριες να συμμετέχουν σε αγώνες ιδίου και υψηλότερου τενιστικού επιπέδου, χωρίς το βαθμολογικό άγχος.\nΔίνεται η ευκαιρία στους προπονητές να δουν και να δοκιμάσουν τις τεχνικές τους οδηγίες με δυνατότητα διορθώσεων και βελτιωτικών κινήσεων.\n· Είναι μια γιορτή του τέννις, χωρίς παράβολο συμμετοχής, χωρίς διανυκτερεύσεις , με ομαδική μετακίνηση και ελαχιστοποίηση κόστους.\n· Είναι μοναδική ευκαιρία να βρεθούν τα παιδιά όλων των κατηγοριών στον ίδιο χώρο, την ίδια ημέρα και να ζήσουν μια γιορτή του τέννις.\n· Ξεκινάει μια νέα αγωνιστική διαδικασία, προσαρμοσμένη στην κρίσιμη οικονομική περίοδο, με μεγάλη αισιοδοξία για το μέλλον.\n· Σε περίπτωση πολύ μεγάλης συμμετοχής θα υπάρξει συνεννόηση με τα Σωματεία για τυχόν περιορισμούς.Καθ΄ όλη τη διάρκεια των αγώνων, εντός των εγκαταστάσεων θα λειτουργεί πλήρες εστιατόριο ( catering) με ειδικές τιμές για αθλητές/τριες και συνοδούς.\nΦόρμα Συμμετοχής PDF 25.11.2012


Συνάντηση με τον Συντονιστή Πολιτικής Προστασίας, αντιστράτηγο ε.α. Μανώλη Παραβολιδάκη – Cretapress\nΣυνάντηση με τον Συντονιστή Πολιτικής Προστασίας, αντιστράτηγο ε.α. Μανώλη Παραβολιδάκη\n“Η Πολιτική Προστασία είναι ένδειξη Πολιτισμού μιας κοινωνίας και απόδειξη οργάνωσης ενός σύγχρονου κράτους. Για αυτό και η κυβέρνηση της ΝΔ επένδυσε εξαρχής στην ανασύσταση της και στην εκ βάθρων αναδιάρθρωσης της”.\nΤη θέση αυτή εξέφρασε ο βουλευτής της ΝΔ Μάξιμος Σενετάκης κατά την επίσκεψη του στα νέα γραφεία της Πολιτικής Προστασίας στην Κρήτη, όπου συναντήθηκε με τον συντονιστή της Περιφέρειας Κρήτης, αντιστράτηγο ε.α. Μανώλη Παραβολιδάκη.\nΟ κ. Παραβολιδάκης περιέγραψε στον κ. Σενετάκη τον τρόπο που οργανώνεται και στην Κρήτη η Πολιτική Προστασία και το πως προετοιμάζεται το έδαφος για τη δημιουργία ενός εκ των 13 υπερσύγχρονων συντονιστικών κέντρων που θα δημιουργηθούν το προσεχές διάστημα σε όλη την ελληνική Επικράτεια.\n“Για την ώρα εμπλουτίζουμε τον σχεδιασμό και την επεξεργασία των σεναρίων πρόληψης και αντιμετώπισης ακραίων καταστάσεων, ώστε να είμαστε σε θέση να αντιμετωπίσουμε με επιτυχία, φαινόμενο ακόμα πιο ακραία από τα πλημμυρικά φαινόμενα που αντιμετωπίσαμε πρόσφατα στα Μάλια”, είπε ο αντιστράτηγος, ο οποίος έχει αναλάβει τον συντονιστικό ρόλο όλων των δυνάμεων Πολιτικής Προστασίας.\nΟ κ. Σενετάκης σημείωσε ότι η τραγωδία στο Μάτι αφύπνισε την ελληνική κοινωνία και ανάδειξε τη σημασία του θεσμού, για τον οποίο ο Πρωθυπουργός Κυριάκος Μητσοτάκης έδωσε ιδιαίτερη σημασία και προσωπικό ενδιαφέρον. “Η Πολιτική Προστασία σήμερα σε σχέση με αυτό που ήταν πριν από δύο χρόνια, είναι η μέρα με τη νύχτα”, είπε ο βουλευτής.\nΣυνάντηση Υφ. Αθλητισμού Λ. Αυγενάκη με τους ιδιοκτήτες γυμναστηρίων του νομού Ηρακλείου\nΠιθανό το άνοιγμα λιανεμπορίου από 1 Μαρτίου\nΈνα μεγάλο ευχαριστώ στα συνεργεία της ΔΕΔΔΗΕ Ηρακλείου\nΠως να επιλέξετε τον κατάλληλο αρχιτέκτονα για το έργο σας\nΕυχαριστήριο Προέδρου κοινότητας Εθιάς\nRapid Test σήμερα Σάββατο 20 Φεβρουαρίου στις Αρχάνες


ΕΛ.Α.Σ. [ΕΛΛΗΝΟΦΩΝΗ ΑΝΕΞΑΡΤΗΤΗ ΣΚΗΝΗ]: Μαΐου 2012\nΕΛ.Α.Σ. Το Μεγαλείο Σου! (Ραδιο-Φονική εκπομπή 04/05/12)\nΤην Παρασκευή 04/05 τηλεφωνικός καλεσμένος ο Φραγκίσκος Νίνος (Frank), front man του συγκροτήματος Panx Romana.\n1. Παιδιά Στα Όπλα (1987 - LP)\n2. Αντάρτες Πόλεων (1989 - LP)\n3. Neonazis Stoppen - Ρόδον Live (1992 - TAPE)\n4. Σπάσε Τη Γραμμή (1993 - LP,CD)\n5. Nazis Raus - Live (1994 - TAPE,CD)\n6. Διαγωγή Κοσμία (1996 - 2 EP,MCD)\n7. Κράτος Κλειστόν (1999 - LP,CD)\nΔιατάραξη Κοινής Ησυχίας (1984-Lp)\n12 Raw Greek Groups (1988-Lp)\nDouble Shot (1991-Lp)\nThe Opticoacoustic Bomb (1991-video)\nChaos Zine #1 Punks Not Dead (1992-Tape)\nFaces VOL.1 (1992-Cd)\nGreek H.C. Punk (1993-Tape)\nΤο Μαγικό Βοτάνι (1994-Cd)\nΣκουπιδότοποι Ονείρων (1994-Tape)\nΩδή Στο Χάος (1996-Tape)\nUnderground '97 (1997-Cd)\nUnderground '98 (1998-Cd)\nΦάκελος Rock (1999-Cd)\nΦάκελος Rock 2 (2000-Cd)\nΑναρτήθηκε από seidis στις 2:08 μ.μ. 1 σχόλιο:


Η Σκοτεινή Ύλη αποτελεί μια επινόηση για να δικαιολογηθεί η δυναμική συμπεριφορά των γαλαξιών. Πλήθος ερευνών σημαντικών επιστημονικών ομάδων σε πολλά εργαστήρια όλου του πλανήτη, επιχειρούν να ανακαλύψουν στοιχεία που θα βοηθήσουν στον προσδιορισμό αυτής της μυστηριώδους (ακόμη) οντότητας. Ωστόσο μέχρι τώρα δεν υπήρξε κανένας απευθείας εντοπισμός της.\nΈνα από τα πειράματα που ασχολούνται με τον εντοπισμό της Σκοτεινής Ύλης είναι και το πείραμα DAMA/LIBRA στην Ιταλία, το οποίο αναζητά σωμάτια της οντότητας αυτής που να αλληλεπιδρούν με τη συνηθισμένη ύλη. Το πείραμα εστιάζει στη μέτρηση ετησίων διαμορφώσεων στη ροή της Σκοτεινής Ύλης που προκαλείται από τη συνδυασμένη κίνηση της Γης γύρω από τον Ήλιο και από την κίνηση του Συστήματος μέσα στο Ηλιακού Γαλαξία. Οι ερευνητές παρατήρησαν μια παροδική μεταβολή στα δεδομένα τους, όπως αναμένονταν εάν τα σήματα υπήρχαν εξαιτίας των σωματίων Σκοτεινής Ύλης, που προέρχονται από την άλω σκοτεινής ύλης του Γαλαξία μας.\nΣτη δημοσίευση για το εύρημα από την επεξεργασία των δεδομένων του πειράματος DAMA/LIBRA, η ερμηνεία που τα συνέδεε με τη Σκοτεινή Ύλη απαιτούσε την ύπαρξη ενός σωματίου αλληλεπίδρασης του οποίου τα χαρακτηριστικά, όπως η μάζα, αποκλείονταν από άλλα πειράματα. Αυτό το γεγονός οδήγησε τον Jonathan Davis, από το πανεπιστήμιο Durham του Ενωμένου Βασιλείου, να προτείνει μια εναλλακτική εξήγηση για το σήμα που παρατηρήθηκε στο πείραμα DAMA/LIBRA.\nΟι υπολογισμοί του Davis έδειξαν ότι το συνδυασμένο αποτέλεσμα των ηλιακών νετρίνων και των ατμοσφαιρικών μυονίων θα μπορούσε να ευθύνεται για το σήμα: Τα νετρίνα και τα μυόνια καθώς αλληλεπιδρούν με το προστατευτικό περίβλημα και τους γύρω βράχους μπορούν να απελευθερώσουν νετρόνια. Αυτά με τη σειρά τους αλληλεπιδρούν με βαρείς πυρήνες για να παράγουν τα παρατηρούμενα γεγονότα που μοιάζουν με αυτά που προέρχονται από τις αλληλεπιδράσεις της Σκοτεινής Ύλης. Η σχετική μελέτη δημοσιεύθηκε στο Physical Review Letters.\nΑναρτήθηκε από Κωνσταντίνος Α. Ζώκος στις 23:16 Δεν υπάρχουν σχόλια:\nΕτικέτες Μυόνιο, Νετρίνα, νετρόνιο, Σκοτεινή ύλη\nΤα βαρυτικά κύματα (Gravitational waves-GWs)-οι ρυτιδώσεις στο χωρόχρονο που πρόβλεψε ο Einstein-ποτέ δεν παρατηρήθηκαν απευθείας. Η ανίχνευσή τους είναι περίπλοκη εξ αιτίας του γεγονότος ότι τα GWs θα έχουν μια εξαιρετικά μικρή επίδραση στους ανιχνευτές και αυτό επειδή οι πλέον υποσχόμενες πηγές τους (όπως οι μαύρες τρύπες ή τα ζεύγη των άστρων νετρονίων) είναι τόσο μακριά από τη Γη που το πλάτος των κυμάτων θα είναι εξαιρετικά μικρό όταν θα φτάνουν σε μας.\nΓια να αντιμετωπίσουν αυτή την πρόκληση, οι ερευνητές ανάπτυξαν υπερευαίσθητα, βασισμένα σε laser, συμβολόμετρα που θα ανιχνεύσουν το πέρασμα ενός GW μετρώντας τις υπερβολικά μικρές διαφορές μήκους μεταξύ δυο γιγαντιαίων (κλίμακας χιλιομέτρου) κάθετων βραχιόνων του συμβολόμετρου. Καθώς οι ταυτόχρονες μετρήσεις από διαφορετικούς ανιχνευτές που βρίσκονται σε μακρινές αποστάσεις μεταξύ τους είναι ο καλύτερος τρόπος να αποκλειστούν τα λάθος σήματα, δυο μεγάλες διεθνείς συνεργασίες-το Laser Interferometer Gravitational-Wave Observatory (LIGO), με παρατηρητήρια σε Louisiana και Washington και το Virgo, ένα συμβολόμετρο laser για την ανίχνευση βαρυτικών κυμάτων που λειτουργεί στην Ιταλία-συνεργάστηκαν μεταξύ τους για την έρευνα. Οι ερευνητές συγχρόνισαν τις έρευνές τους με το χρόνο άφιξης των εκρήξεων ακτίνων γάμμα (gamma-ray bursts-GRBs), που συνδέονται με ορισμένα αστρονομικά γεγονότα τα οποία θεωρούνται ότι απελευθερώνουν βαρυτικά κύματα. Τα δεδομένα των GRBs παρέχονται από το διαπλανητικό δίκτυο (InterPlanetary Network) δορυφόρων και άλλων διαστημοσυσκευών.\nΞεκινώντας το 2005, οι δυο ερευνητικές ομάδες μελέτησαν για πέντε χρόνια 508 GRBs-την πιο εκτενή μέχρι σήμερα αναζήτηση, βασισμένη στα GRBs, με διπλάσια, συγκρινόμενη με τις προηγούμενες έρευνες, βελτίωση της στατιστικής των σημάτων. Αλλά, στο πλαίσιο της ευαισθησίας των ανιχνευτών τους, δεν παρατήρησαν βαρυτικά κύματα. Σύμφωνα με τα δεδομένα τους, οι πηγές των GRBs που παρατηρήθηκαν ήταν πολύ μακριά για να παράγουν ανιχνεύσιμα GWs. Όμως η ανάλυση των ευρημάτων αφήνει περιθώρια ελπίδας. Με πηγές βαρυτικών κυμάτων σε συγκρίσιμες αποστάσεις, σχεδιασμένες βελτιώσεις στους ανιχνευτές των LIGO και Virgo θα δώσουν στους ερευνητές μια ευκαιρία να επισημανθούν τα «άπιαστα» κύματα όταν οι ερευνητικές ομάδες αρχίσουν να συλλέγουν δεδομένα και πάλι το 2015.\nΠερίληψη της εργασίας στο: http://journals.aps.org/prl/abstract/10.1103/PhysRevLett.113.011102\nΕτικέτες Ακτίνες Γάμμα, Βαρυτικά Κύματα, LIGO, Virgo\nΒρετανοί κοσμολόγοι σε κρίση: Προβλέπουν ότι το Σύμπαν δεν πρέπει να έχει διαρκέσει για περισσότερο από ένα δευτερόλεπτο. Αυτό το τρομερό συμπέρασμα είναι το αποτέλεσμα του συνδυασμού των νεότερων παρατηρήσεων του ουρανού με την πρόσφατη ανακάλυψη του μποζόνιου Higgs.\nΜετά την αρχή (;) του Σύμπαντος με τη Μεγάλη Έκρηξη (Big Bang), θεωρείται ότι υπήρξε μια σύντομη περίοδος απίστευτα γρήγορης διαστολής του, γνωστής ως «κοσμικός πληθωρισμός». Παρόλο που οι λεπτομέρειες αυτής της διαδικασίας δεν είναι ακόμη πλήρως κατανοητές, οι κοσμολόγοι είναι σε θέση να κάνουν προβλέψεις για το πώς αυτός θα μπορούσε να επιδράσει στο Σύμπαν που βλέπουμε σήμερα.\nΤο Μάρτιο του 2014, ερευνητές από τη συνεργασία BICEP2 (Background Imaging of Cosmic Extragalactic Polarization) ισχυρίστηκαν ότι έχουν ανιχνεύσει μια από αυτές τις επιδράσεις που έχουν προβλεφθεί. Αν είναι αλήθεια, τα αποτελέσματά τους είναι μια σημαντική πρόοδος για την κατανόηση της κοσμολογίας και επιβεβαίωση της υπόθεσης του πληθωρισμού, αλλά έχουν αμφισβητηθεί και δεν είναι πλήρως αποδεκτά από τους κοσμολόγους.\nΣε μια νέα μελέτη επιστήμονες από το King's College London (KCL) ερεύνησαν τι σημαίνουν για τη σταθερότητα του Σύμπαντος οι παρατηρήσεις του (πειράματος) BICEP2. Για να το κάνουν αυτό συνδύασαν τα αποτελέσματα με σύγχρονα επιτεύγματα της σωματιδιακής φυσικής. Με την ανίχνευση του μποζόνιου Higgs που ανακοινώθηκε το Ιούλιο του 2012 και από τότε πολλά έχουν γίνει γνωστά για τις ιδιότητές του.\nΜετρήσεις του μποζόνιου Higgs επέτρεψαν στους σωματιδιακούς φυσικούς να παρουσιάσουν ότι το Σύμπαν μας βρίσκεται σε μια κοιλάδα του «πεδίου Higgs», το οποίο περιγράφει τον τρόπο που τα άλλα σωμάτια αποκτούν μάζα. Ωστόσο υπάρχει μια διαφορετική, βαθύτερη, κοιλάδα η οποία είναι πολύ βαθύτερη αλλά το Σύμπαν μας εμποδίζεται από την πτώση μέσα της, από ένα ευρύ ενεργειακό εμπόδιο.\nΤο πρόβλημα είναι ότι τα αποτελέσματα του BICEP2 προβλέπουν ότι το Σύμπαν θα είχε δεχθεί δυνατές «κλωτσιές» κατά τη διάρκεια της φάσης του κοσμικού πληθωρισμού που θα το ωθούσαν, μέσα σε ένα κλάσμα του δευτερολέπτου, στην άλλη κοιλάδα του πεδίου Higgs. Εάν αυτό συνέβαινε το Σύμπαν θα είχε καταρρεύσει ταχύτατα σε μια Μεγάλη Σύνθλιψη.\n«Είναι μια μη αποδεκτή πρόβλεψη της θεωρίας επειδή εάν αυτό συνέβαινε δεν θα ήμασταν εδώ για να το συζητάμε» δήλωσε ο επικεφαλής της έρευνας, «ίσως τα αποτελέσματα του BICEP2 περιέχουν κάποιο σφάλμα. Αν όχι θα πρέπει να υπάρχει κάποια άλλη-άγνωστη ακόμα-διαδικασία η οποία εμποδίζει το Σύμπαν από την κατάρρευση. Αν τα αποτελέσματα του BICEP2 παρουσιάζονται σωστά, μας λένε ότι υπάρχει μια νέα σωματιδιακή φυσική πέρα από το Καθιερωμένο Πρότυπο (standard model)».\nΠηγή: Royal Astronomical Society (RAS)\nΑναρτήθηκε από Κωνσταντίνος Α. Ζώκος στις 15:33 Δεν υπάρχουν σχόλια:\nΕτικέτες Κοσμικός Πληθωρισμός, Μεγάλη Έκρηξη, Πεδίο Higgs, Σύμπαν, BICEP2, Higgs\nΒρέθηκαν στοιχεία απευθείας διάσπασης του μποζόνιου Higgs σε φερμιόνια\nΓια πρώτη φορά επιστήμονες από το πείραμα CMS στον LHC του CERN πέτυχαν στα ευρήματα στοιχεία διάσπασης του μποζόνιου Higgs σε δυο φερμιόνια. Προηγουμένως το σωμάτιο Higgs μπορούσε να ανιχνευθεί μόνο δια μέσου της διάσπασης σε δυο μποζόνια. Από τους επιστήμονες θεωρείται πως αυτό είναι ένα κύριο βήμα «εμπρός», επειδή σύμφωνα με τον καθηγητή Vincenzo Chiochia του Ινστιτούτου Φυσικής της Ζυρίχης, «τώρα γνωρίζουμε ότι το σωμάτιο Higgs μπορεί να διασπαστεί και στα δυο, μποζόνια και φερμιόνια, πράγμα που σημαίνει ότι μπορούν να αποκλειστούν ορισμένες υποθέσεις που προβλέπουν ότι το σωμάτιο Higgs δεν οδηγεί σε φερμιόνια». Ως ομάδα στοιχειωδών σωματίων τα φερμιόνια συγκροτούν την ύλη, ενώ τα μποζόνια δρουν ως φορείς αλληλεπιδράσεων μεταξύ των φερμιονίων.\nΣύμφωνα με το Καθιερωμένο Πρότυπο (Standard model) της σωματιδιακής φυσικής, η ένταση της αλληλεπίδρασης μεταξύ των φερμιονίων και του πεδίου Higgs πρέπει να είναι ανάλογη με τη μάζα τους. «Αυτή η πρόβλεψη επιβεβαιώθηκε», δήλωσε ο Chiochia, «μια ισχυρή ένδειξη ότι το σωμάτιο που ανακαλύφθηκε το 2012 πραγματικά συμπεριφέρεται όπως προτείνεται από τη θεωρία για το σωμάτιο Higgs».\nΟι ερευνητές ανάλυσαν τα δεδομένα που συνέλεξαν στο LHC μεταξύ των ετών 2011 και 2012, συνδυάζοντας τις διασπάσεις του Higgs σε bottom quarks και tau leptons, και τα δυο να ανήκουν στην ομάδα των φερμιονίων. Τα αποτελέσματα αποκαλύπτουν ότι μια συσσώρευση από αυτές τις διασπάσεις συμβαίνει σε ένα σωμάτιο Higgs με μάζα κοντά στα 125 GeV (γιγα-ηλεκτρονιοβόλτ) με στατιστική σημαντικότητα των 3,8 σ. Αυτό σημαίνει ότι η πιθανότητα να οφείλεται μόνο στη διακύμανση του υποβάθρου είναι περίπου μια στις 14000. Στη σωματιδιακή φυσική μια ανακάλυψη κρίνεται ότι επιβεβαιώνεται από μια σημαντικότητα 5σ.\nΤρεις διαφορετικές διαδικασίες μελετήθηκαν όταν οι ερευνητές ανάλυσαν τις διασπάσεις του Higgs σε ταυ σωμάτια. Επειδή το σωμάτιο Higgs έχει εξαιρετικά σύντομο χρόνο «ζωής», δεν μπορεί να ανιχνευτεί απευθείας, αλλά μάλλον μόνο μέσω των προϊόντων των διασπάσεων. Τα bottom quarks και τα ταυ έχουν ωστόσο αρκετά μακρύ χρόνο «ζωής» για να μετρηθούν απευθείας στον ανιχνευτή του πειράματος CMS.\nΑναρτήθηκε από Κωνσταντίνος Α. Ζώκος στις 22:35 Δεν υπάρχουν σχόλια:\nΕτικέτες Καθιερωμένο Πρότυπο, Φερμιόνια, CERN, Higgs, Standard Model\nΕίναι κοινός τόπος και έχει επανειλημμένα καταγραφεί, κυρίως από όσους ασχολούνται με την ψυχική υγεία των νέων, ότι η οικογενειακή βία έχει σοβαρές επιπτώσεις την ανάπτυξη των παιδιών. Αυτός ο «κοινός τόπος» επιβεβαιώνεται πλέον από το σημαντικό εύρημα ότι η βία έχει επιπτώσεις στο ίδιο το DNA των παιδιών που υφίστανται ή ζουν σε περιβάλλον που υπάρχει βία.\nΤα ευρήματα μιας νέας μελέτης που έγινε στην ιατρική σχολή του Πανεπιστημίου Tulane, ένα ιδιωτικό πανεπιστήμιο στη Νέα Ορλεάνη, δείχνουν ότι τα παιδιά από διαλυμένες οικογένειες από οικογενειακή βία ή τραυματισμό, είναι περισσότερο πιθανό ότι θα εμφανίσουν σημάδια φθοράς στο DNA τους.\nΟι ερευνητές ανακάλυψαν ότι παιδιά από οικογένειες που επηρεάζονται από βία, αυτοκτονία ή φυλάκιση ενός μέρους της έχουν σημαντικά πιο κοντά τελομερή (κυτταρικός δείκτης γήρανσης) από εκείνα που ζουν σε ένα σταθερό οικογενειακό περιβάλλον. Τα ευρήματα δημοσιεύθηκαν on line στο τελευταίο τεύχος του περιοδικού Pediatrics.\nΤα τελομερή είναι καλύμματα στις άκρες των χρωμοσωμάτων που τα συντηρεί από συρρίκνωση όταν τα κύτταρα αναπαράγονται. Κοντύτερα τελομερή συνδέονται με υψηλότερο ρίσκο για καρδιακές ασθένειες, παχυσαρκία, γνωστική απόκλιση, διαβήτη, νοητική ασθένεια και φτωχά αποτελέσματά στην τομέα της υγείας κατά την ενηλικίωση. Οι ερευνητές πήραν γενετικά δείγματα από 80 παιδιά της Νέας Ορλεάνης, ηλικιών από 5 μέχρι 15 χρονών και πήραν συνεντεύξεις από τους γονείς σχετικά με τα οικογενειακά τους περιβάλλοντα και την έκθεση σε δυσμενή γεγονότα στη ζωή τους.\nΌπως δήλωσε η επικεφαλής συγγραφέας της μελέτης Dr. Stacy Drury, διευθύντρια του Behavioral and Neurodevelopmental Genetics Laboratory στο πανεπιστήμιο Tulane: «Τα επίπεδα άγχους της οικογένειας, όπως η παρουσία στον τραυματισμό ενός μέλους της, διαμόρφωσαν ένα περιβάλλον που επιδρά στο DNA μέσα στα κύτταρα των παιδιών. Όσο μεγαλύτερος είναι ο αριθμός των εκθέσεων αυτών των παιδιών κατά τη διάρκεια της ζωής τους, τόσο πιο κοντά ήταν τα τελομερή τους και αυτά παρατηρήθηκαν μετά από τον έλεγχο πολλών άλλων παραγόντων, όπως η κοινωνικοοικονομική κατάσταση, η εκπαίδευση της μητέρας, η ηλικία των γονέων και η ηλικία του παιδιού.»\nΗ μελέτη βρήκε ότι το φύλο μετριάζει την επίδραση της οικογενειακής αστάθειας. Τραυματικά οικογενειακά γεγονότα ήταν περισσότερο επιβλαβή στα νέα κορίτσια που έχουν περισσότερες πιθανότητες να έχουν κοντύτερα τελομερή. Υπήρξε επίσης ένα φαινόμενο, που προκάλεσε έκπληξη, προστασίας για τα αγόρια: Μητέρες οι οποίες είχαν υψηλότερο επίπεδο εκπαίδευσης είχαν μια θετική συσχέτιση με το μήκος του τελομερούς, αλλά μόνο σε αγόρια κάτω των 10.\nΕν κατακλείδι, η μελέτη υποστηρίζει ότι το οικογενειακό περιβάλλον είναι ένας σημαντικός στόχος για παρέμβαση, ώστε να μειωθούν οι βιολογικές επιδράσεις των αντιξοοτήτων στις ζωές των μικρών παιδιών.\nΑναρτήθηκε από Κωνσταντίνος Α. Ζώκος στις 14:56 Δεν υπάρχουν σχόλια:\nΕτικέτες Οικογενειακή Βία, Τελομερές, DNA\nΣτον πυρήνα το «νετρονιακό δέρμα» μοιάζει να είναι πολύ μαλακό\nΟι βαρείς πυρήνες τυπικά έχουν ένα εξωτερικό στρώμα πλούσιο σε νετρόνια. Οι φυσικοί έχουν μετρήσει το πάχος του αποκαλούμενου «νετρονιακού δέρματος» με σκέδαση επί των πυρηνικών στόχων σωματίων μεγάλης μάζας. Μια νέα μέτρηση είναι σε θέση να δώσει ακόμη περισσότερες πληροφορίες για το «δέρμα», με τη χρήση φωτονίων-για πρώτη φορά-ως εργαλεία έρευνας. Τα υψηλής ακρίβειας αποτελέσματα, που δημοσιεύονται στο Physical Review Letters, δείχνουν ότι το «δέρμα» γύρω από πυρήνα μολύβδου δεν έχει μια αυστηρά καθορισμένη επιφάνεια, αλλά αντί αυτής είναι κάτι σαν «μαλακή» σφαιρική άλω.\nΤο «νετρονιακό δέρμα» προκύπτει εξ αιτίας της κατανομής των νετρονίων, που εκτείνεται (σε ακτίνα) πολύ πιο έξω από την κατανομή των πρωτονίων. Οι φυσικοί-είναι φυσικό-θα επιθυμούσαν να κατανοήσουν καλύτερα πώς διαφέρουν αυτές οι κατανομές, επειδή αυτή η γνώση ανοίγει ένα παράθυρο για την κατανόηση των σύνθετων ισχυρών αλληλεπιδράσεων που κρατούν μαζί πυρήνες, όπως στις πιο εξωτικές δομές όπως αυτές των άστρων νετρονίων. Η κατανομή των πρωτονίων μετρήθηκε με ακρίβεια με σκέδαση ηλεκτρονίων, αλλά η κατανομή των νετρονίων αποδείχθηκε πολύ «σκληρή» στην παρατήρηση. Προηγούμενα πειράματα εκτίμησαν το πάχος του «νετρονιακού δέρματος» με βομβαρδισμό των πυρήνων με πρωτόνια, πιόνια και άλλα «βαριά» σωμάτια.\nΤώρα χρησιμοποιήθηκαν φωτόνια. Τα φωτόνια έχουν ένα πλεονέκτημα έναντι των άλλων πυρηνικών «ανιχνευτών» στο ότι μπορούν να διεισδύσουν βαθύτερα και να δώσουν περισσότερες πληροφορίες για την εσωτερική δομή. Στις εγκαταστάσεις του Mainz Microtron (MAMI) στη Γερμανία, οι ερευνητικές ομάδες του ερμητικού (ή 4π) σωματιδιακού ανιχνευτή Crystal Ball και A2 Collaborations, πυροδότησαν δέσμη φωτονίων με ενέργεια εκατοντάδες μέγα-ηλεκτρονιοβόλτ (MeV) προς στόχο που περιείχε το ισότοπο μόλυβδος-208. Οι ερευνητές συνέλεξαν «γεγονότα» στα οποία η σύγκρουση φωτονίου-πυρήνα παρήγαγε ένα ουδέτερο πιόνιο. Η ανάλυση των γωνιών με τις οποίες εκπέμπονται τα πιόνια έδειξαν ότι το «νετρονιακό δέρμα» είχε πάχος 0,15 femtometers, που είναι σε μια καλή συμφωνία με τις προηγούμενες εκτιμήσεις. Επιπρόσθετα, η ομάδα των ερευνητών βρήκε ότι η πυκνότητα των νετρονίων μειώνεται πιο αργά με την απόσταση από ότι η πυκνότητα των πρωτονίων. Ορισμένα μοντέλα της δομής του πυρήνα ταιριάζουν με αυτές τις ιδιότητες που παρατηρούνται στο «νετρονιακό δέρμα», ενώ κάποια άλλα όχι και μπορεί επομένως να αποκλειστούν.\nΟ Mainz Microtron (MAMI) είναι ένας επιταχυντής για δέσμες ηλεκτρονίων που λειτουργεί στο Ινστιτούτο Πυρηνικής Φυσικής του Πανεπιστημίου του Mainz και χρησιμοποιείται για πειράματα της φυσικής αδρονίων.\nΗ κρυστάλλινη μπάλα (Crystal Ball) είναι ένας ανιχνευτής σωματίων που περικλείει ερμητικά την περιοχή του επιταχυντή όπου συμβαίνουν οι συγκρούσεις.\nΟ μόλυβδος-208 (Pb-208), είναι ένα από τα τέσσερα ισότοπα του μολύβδου (τα άλλα τρία είναι: Pb-204, Pb-206, Pb-207). Τα τρία, Pb-206, Pb-207 και Pb-208, είναι το τέλος των σειρών διασπάσεων του Ουρανίου-238, του Ακτινίου (από το Ουράνιο-235) και του Θορίου αντίστοιχα.\nΤο 1 μέγα-ηλεκτρονιοβόλτ (MeV) ισοδυναμεί με 1 εκατομμύριο ηλεκτρονιοβόλτ (eV).\nΤο 1 femtometer ισοδυναμεί με 1 εκατομμυριοστό του δισεκατομμυριοστού του μέτρου.\nΑναρτήθηκε από Κωνσταντίνος Α. Ζώκος στις 11:57 Δεν υπάρχουν σχόλια:\nΕτικέτες Μόλυβδος, νετρόνιο, Πυρήνας, Crystal Ball\nFrédéric Joliot και Irène Curie\nΓεννήθηκε στο Παρίσι 19 Μαρτίου του 1900. Αποφοίτησε από την École Supérieure de Physique et de Chimie Industrielles de la Ville de Paris και το 1925 έγινε βοηθός της Marie Curie, στο Ινστιτούτο Ραδίου στο Παρίσι.\nΕκεί ερωτεύθηκε την κόρη της Curie, Irène, η οποία εργαζόταν επίσης ως βοηθός της Marie Curie. Παντρεύτηκαν και μετά το γάμο τους και οι δυο άλλαξαν το επώνυμό τους σε Joliot-Curie, αν και η κόρη τους Hélène Langevin-Joliot, είχε πει πως παρόλο που πολλοί ονόμαζαν τους γονείς της ως Joliot-Curie, αλλά οι ίδιοι υπέγραφαν τα papers που δημοσίευαν ως Irène Curie και Frédéric Joliot.\nΕργάστηκαν στην έρευνα μαζί και μοιράστηκαν το βραβείο Nobel Χημείας το 1935, «σε αναγνώριση για τη σύνθεση νέων ραδιενεργών στοιχείων». Για παράδειγμα, ανακάλυψαν ότι άτομα Αλουμινίου που εκτίθενται σε ακτίνες Άλφα μετασχηματίζονται σε άτομα ραδιενεργού Φωσφόρου.\nΑπό το 1939 ερεύνησε τη σχάση ατόμων Ουρανίου. Μετά τον Δεύτερο Παγκόσμιο Πόλεμο εργάστηκε ως επιβλέπων για την πρώτη ατομική στήλη στη Γαλλία. Διαδέχθηκε τη σύζυγό του ως επικεφαλής του Ινστιτούτου Ραδίου μετά το θάνατό της το 1956.\nΆφησε την τελευταία του πνοή στο Παρίσι, στις 14 Αυγούστου του 1958, σε ηλικία 58 ετών.\nΑναρτήθηκε από Κωνσταντίνος Α. Ζώκος στις 00:21 Δεν υπάρχουν σχόλια:\nΕτικέτες Βιογραφικό, Πρόσωπα της Επιστήμης, Φυσική, Frederic Joliot-Curie, Nobel Χημείας\nΣτην εικόνα, που δόθηκε από τη συνεργασία BICEP2, φαίνονται οι μικρές διακυμάνσεις θερμοκρασίας (που υποδεικνύονται με τις μεταβολές στο χρώμα) της κοσμικής μικροκυματικής ακτινοβολίας υποβάθρου από ένα μικρό τμήμα του ουρανού και ο προσανατολισμός της πόλωσής τους, που δείχνονται με μικρές μαύρες γραμμές.\nΟι ερευνητές λένε, πως καθώς η κοσμική ακτινοβολία είναι μια μορφή φωτός, εμφανίζει όλες τις ιδιότητες του φωτός, περιλαμβανόμενης και της πόλωσης. Οι αλλαγές σε ένα συγκεκριμένο τύπο πόλωσης, που δείχνονται εδώ, θεωρούνται ότι προκαλούνται από τα βαρυτικά κύματα.\nΑυτά τα κύματα είναι σήματα ενός εξαιρετικά γρήγορου πληθωρισμού του σύμπαντος στις πρώτες στιγμές του.\nΤα Βαρυτικά κύματα από τον πληθωρισμό γεννάνε ένα αδύνατο αλλά διακριτό συστρεφόμενο πρότυπο στην πόλωση της κοσμικής μικροκυματικής ακτινοβολίας υποβάθρου (CMB), γνωστό ως ένα στρεφόμενο ή πρότυπο B-mode.\nΓια τις διακυμάνσεις πυκνότητας που παράγουν το μεγαλύτερο μέρος από την πόλωση της CMB, αυτό το μέρος από το αρχέγονο πρότυπο είναι ακριβώς μηδέν.\nΑυτό που παρουσιάζεται στην εικόνα είναι το πραγματικό πρότυπο B-mode που παρατηρήθηκε με το τηλεσκόπιο BICEP2, το οποίο είναι σύμφωνο με το πρότυπο που προβλέφθηκε για τα αρχέγονα βαρυτικά κύματα.\nΤα τμήματα γραμμών δείχνουν την ισχύ της πόλωση και τον προσανατολισμό σε διαφορετικά σημεία στον ουρανό. Η κόκκινη και η μπλε σκίαση δείχνουν το βαθμό της δεξιόστροφης και αριστερόστροφης συστροφής αυτό του προτύπου Β-mode.\nΑναρτήθηκε από Κωνσταντίνος Α. Ζώκος στις 00:40 Δεν υπάρχουν σχόλια:\nΕτικέτες Βαρυτικά Κύματα, Κοσμική Ακτινοβολία Υποβάθρου, Κοσμολογία, BICEP\nΤο κείμενο είναι αντιγραφή της δημοσίευσης από ΤΟ ΒΗΜΑ, οπότε με το θέμα θα ασχοληθούμε αργότερα.\nΤα βαρυτικά κύματα είναι θεωρητικές ρυτιδώσεις στον χωροχρόνο οι οποίες διαδίδονται σαν κύμα με την ταχύτητα του φωτός. Η ύπαρξή τους προβλέφθηκε τo 1916 από τον Άινσταϊν ως συνέπεια της Γενικής Σχετικότητας, μέχρι σήμερα όμως δεν έχει επιβεβαιωθεί.\nΑναρτήθηκε από Κωνσταντίνος Α. Ζώκος στις 19:29 1 σχόλιο:\nΕτικέτες Βαρυτικά Κύματα, Έρευνα, Κοσμολογία, Μεγάλη Έκρηξη, BICEP\nΣημαντικές ανακοινώσεις για την δημιουργία του Σύμπαντος αύριο στο Harvard\nΣε σημαντικές ανακοινώσεις αναμένεται να προβεί τη Δευτέρα 17 Μαρτίου στις 18.00 ώρα Ελλάδος το Ινστιτούτο Αστροφυσικής του Harvard (Harvard - Smithsonian Center for Astrophysics), που βρίσκεται στη Μασαχουσέτη.\nΌπως δήλωσε ο ερευνητής κ. Δημήτρης Νανόπουλος σε ελληνικά μέσα ενημέρωσης, οι ανακοινώσεις αυτές αφορούν την πρώτη ανίχνευση βαρυτικών κυμάτων, τα οποία παράχθηκαν κατά την φάση του Πληθωρισμού, δηλαδή της τεράστιας και απότομης διαστολής του σύμπαντος.\nΕιδικότερα οι αμερικανοί ερευνητές πρόκειται ανακοινώσουν τη Δευτέρα σε συνέντευξη Τύπου ότι ανίχνευσαν τα περιβόητα «αρχέγονα βαρυτικά κύματα», κάτι στο οποίο αναφέρθηκε και η βρετανική εφημερίδα The Guardian επικαλούμενη «έντονες φήμες μεταξύ των κοσμολόγων». Τα βαρυτικά κύματα είναι η τελευταία ανεπιβεβαίωτη πρόβλεψη του Einstein και η ανακάλυψή τους είναι σχεδόν σίγουρο ότι θα οδηγούσε σε Nobel.\nΤα βαρυτικά κύματα είναι θεωρητικές ρυτιδώσεις στο χωροχρόνο οι οποίες διαδίδονται σαν κύμα με την ταχύτητα του φωτός. Η ύπαρξή τους προβλέφθηκε τo 1916 από τον Άλμπερτ Enstein ως συνέπεια της Γενικής Σχετικότητας, μέχρι σήμερα όμως δεν έχει επιβεβαιωθεί.\nΒαρυτικά κύματα παράγονται θεωρητικά από την περιστροφή σωμάτων μεγάλης μάζας, όπως μαύρες τρύπες και άστρα νετρονίων, τα οποία κινούνται σε τροχιά το ένα γύρω από το άλλο. Προκαλούν παραμορφώσεις στην καμπυλότητα του χωροχρόνου, η οποία μπορεί θεωρητικά να γίνει αντιληπτή στη Γη ως αμυδρή μεταβολή στις διαστάσεις μεγάλων αντικειμένων.\nΗ ανίχνευση τέτοιων κυμάτων αφενός θα επιβεβαίωνε τον Άινσταϊν, αφετέρου θα έδινε στήριξη στη θεωρία του λεγόμενου «πληθωρισμού» -μια φάση απότομης διόγκωσης του Σύμπαντος που ξεκίνησε 10^-34 δευτερόλεπτα μετά τη Μεγάλη Έκρηξη.\n«Αν πράγματι ανακοινώσουν αρχέγονα βαρυτικά κύματα τη Δευτέρα, θα πρέπει να προσπαθήσουν πολύ για να μας πείσουν» σχολίασε η Χιράνια Πέιρις, κοσμολόγος στο University College του Λονδίνου.\nTo τηλεσκόπιο Bicep που φέρεται να ανίχνευσε τα πολυπόθητα κύματα βλέπει στο φάσμα των μικροκυμάτων και χαρτογραφεί στον ουρανό τη λεγόμενη «μικροκυματική ακτινοβολία υποβάθρου», ή CBM, το αρχαίο υπόλειμμα μιας λάμψης που γέμισε τα πάντα όταν το νεαρό Σύμπαν έγινε ξαφνικά διαφανές περίπου 380.000 χρόνια μετά τη γέννησή του (σήμερα έχει ηλικία περίπου 13,8 δισ. ετών).\nΓια δεκαετίες, οι κοσμολόγοι υποψιάζονταν ότι τα αρχέγονα βαρυτικά κύματα θα είχαν αφήσει τα ίχνη τους στην ακτινοβολία CBM. «Το αποκαλούν Ιερό Δισκοπότηρο της Κοσμολογίας» σχολίασε η Δρ Πέιρις.\nΑναρτήθηκε από Κωνσταντίνος Α. Ζώκος στις 22:16 Δεν υπάρχουν σχόλια:\nΕτικέτες Βαρυτικά Κύματα, Κοσμολογία, Μεγάλη Έκρηξη, Σύμπαν\nΣύντομο βιογραφικό του Nicolas Louis de Lacaille\nΣε προηγούμενη ανάρτηση σχετικά με τον γαλαξία Διαβήτη, αναφέρθηκε το όνομα του επιστήμονα που σχημάτισε τον αστερισμό Διαβήτη, όπου ανήκει ο γαλαξίας.\nΨάχνοντας για τον Lacaille, μαθαίνουμε ότι ο Nicolas Louis de Lacaille γεννήθηκε στις 15 Μαρτίου του 1713 στο Rumigny της Γαλλίας. Ωστόσο θα πρέπει να σημειωθεί ότι υπάρχει μια διάσταση σχετικά με την ημερομηνία γεννήσεως επειδή τότε ως ημερομηνία γέννησης θεωρούσαν την ημερομηνία βάπτισης.\nΟ Γάλλος αστρονόμος, ονόμασε 15 από τους 88 αστερισμούς στον ουρανό. Από το 1750 μέχρι το 1754 σχημάτιζε τους αστερισμούς που είναι ορατοί από το νότιο ημισφαίριο, όπως τους παρατηρούσε από το Ακρωτήριο της Καλής Ελπίδας, το νοτιότερο άκρο της Αφρικής.\nΔιαμόρφωσε τον πρώτο κατάλογο των άστρων του νότιου ουρανού, που περιέχει 9776 άστρα και δημοσιεύθηκε κατά ένα μέρος το 1763 (συμπληρώθηκε το 1847) και ένα κατάλογο 42 νεφελωμάτων το 1755 που περιείχε 33 απομακρυσμένα αντικείμενα, από τα οποία τα 26 ήταν δικές του ανακαλύψεις.\nΟ Nicolas Louis de Lacaille, πέθανε, σε ηλικία 49 ετών, στις 29 Μαρτίου του 1762.\nΑναρτήθηκε από Κωνσταντίνος Α. Ζώκος στις 02:40 Δεν υπάρχουν σχόλια:\nΕτικέτες Αστρονομία, Πρόσωπα της Επιστήμης, Nicolas Louis de Lacaille\nΠαρατηρώντας τη σκονισμένη καρδιά ενός ενεργού γαλαξία\nΜια διεθνής ερευνητική ομάδα με επικεφαλής τον Konrad Tristram, από το Ινστιτούτο Ραδιο-Αστρονομίας Max-Planck, στη Βόννη (Γερμανία), απέκτησε τη μέχρι στιγμής πιο λεπτομερή εικόνα από τη θερμή σκόνη που βρίσκεται στο περιβάλλον μιας υπερμεγέθους μαύρης τρύπας, σε ένα ενεργό γαλαξία.\nΧρησιμοποιώντας όργανα του Very Large Telescope Interferometer του Ευρωπαϊκού Νότιου Παρατηρητηρίου (ESO) στην έρημο Atacama της Χιλής, η ερευνητική ομάδα απέκτησε μια άνευ προηγουμένου καθαρή θέαση της θερμής σκόνης στον πυρήνα του γαλαξία Διαβήτη. Σε απόσταση 13 εκατομμυρίων ετών φωτός, ο γαλαξίας αυτός περιέχει έναν από τους φωτεινότερους ενεργούς γαλαξιακούς πυρήνες.\nΟι πυρήνες των ενεργών γαλαξιών, όπου τεράστια ποσά ενέργειας απελευθερώνονται λόγω της τροφοδοσίας της υπερμεγέθους μαύρης τρύπας που βρίσκεται στο κέντρο τους, θεωρείται ότι παίζουν ένα σημαντικό ρόλο στη διαμόρφωση και εξέλιξη των γαλαξιών και έτσι στη διαμόρφωση του Σύμπαντος όπως φαίνεται σήμερα.\nΟι παρατηρήσεις του γαλαξία Διαβήτη έδειξαν, για πρώτη φορά, ότι η σκόνη που έχει μέγεθος περίπου 3 έτη φωτός και φωτίζεται απευθείας από την κεντρική «μηχανή» του γαλαξία συγκροτείται από δυο ξεχωριστά μέρη: ένα εσωτερικό με μορφή στραβωμένου δίσκου και ένα μέρος με ευρύτερη κατανομή της σκόνης που περιβάλλει το πρώτο.\nΠολύ πιθανά, το μέρος με την ευρύτερη κατανομή είναι υπεύθυνο για το μεγαλύτερο τμήμα της σκίασης των εσωτερικών περιοχών, κοντά στην υπερμεγέθη μαύρη τρύπα. Αυτή η διαμόρφωση είναι σημαντικά περισσότερο περίπλοκη από ότι το απλό «ντόνατ» σκόνης, προσέγγιση που είχε προτιμηθεί τις τελευταίες δεκαετίες.\nΗ μελέτη θεωρείται πως θα συμβάλει προς την κατεύθυνση της οικοδόμησης ενός πληρέστερου μοντέλου περιγραφής της τρισδιάστατης κατανομής της σκόνης στους ενεργούς γαλαξίες.\nΤα αποτελέσματα της έρευνας δημοσιεύονται στο τρέχον τεύχος της Αστρονομίας και Αστροφυσικής, ενώ προδημοσίευση της μελέτης δημοσιεύεται στο arxiv.org του Πανεπιστημίου του Cornell.\nΟ γαλαξίας Διαβήτης (ESO 97-G13) βρίσκεται σε ένα μικρό-από τους μικρότερους που δύσκολα ξεχωρίζει- αστερισμό του νότιου ημισφαιρίου, τον αστερισμό του Διαβήτη. Σύμφωνα με το βιβλίο του Χάρη Τομπουλίδη «Ουρανογραφία», ο αστερισμός αυτός κατέχει 93 τετραγωνικές μοίρες και βρίσκεται νότια του Λύκου και του Γνώμονα, κοντά στα μπροστινά πόδια του Κένταυρου. Σχηματίστηκε από τον Lacaille το 1752 και βρίσκεται κοντά στο γαλαξιακό επίπεδο.\nΑναρτήθηκε από Κωνσταντίνος Α. Ζώκος στις 23:45 Δεν υπάρχουν σχόλια:\nΕτικέτες Αστρονομία, Διαβήτης (αστερισμός), Διαβήτης (γαλαξίας), Μαύρες Τρύπες\nΥπερευαίσθητο μικροσκόπιο πόλωσης με τη χρήση ελάχιστου αριθμού φωτονίων\nΗ εργασία δημοσιεύθηκε στο Physical Review Letters και σε αυτή οι ερευνητές αναφέρονται σε ένα κβαντικό μικροσκόπιο που παράγει σχετικά, σε σύγκριση με ένα συμβατικό, πιο ολοκληρωμένες εικόνες σε εξαιρετικά χαμηλό επίπεδο φωτός.\nΣτα χαμηλά επίπεδα φωτός τα συστήματα μικροσκοπικής απεικόνισης «υποφέρουν» από θόρυβο, καθώς τα λίγα ενεργά φωτόνια ανταγωνίζονται με το τυχαίο υπόβαθρο. Θα μπορούσαν βέβαια να εμφανίζονται οι εικόνες κανονικά αν αυξηθεί ο φωτισμός, αλλά αυτό μπορεί να αλλάξει ή ακόμη και να βλάψει ορισμένα ευαίσθητα δείγματα.\nΗ ερευνητική ομάδα με επικεφαλής τον Yaron Silberberg στο Ινστιτούτο της Επιστήμης Weizmann, στο Ισραήλ, βρήκε ένα πιθανό τρόπο για την υπέρβαση των δυσκολιών με ειδικά κατασκευασμένες καταστάσεις κβαντική εμπλοκής.\nΠερισσότερα: http://journals.aps.org/prl/abstract/10.1103/PhysRevLett.112.103604 ή http://physics.aps.org/synopsis-for/10.1103/PhysRevLett.112.103604\nΑναρτήθηκε από Κωνσταντίνος Α. Ζώκος στις 01:10 Δεν υπάρχουν σχόλια:\nΕτικέτες Έρευνα, Ηλεκτρονικό Μικροσκόπιο, Κβαντική Φυσική\nΟ I. Bernard Cohen τα Principia του Νεύτωνα και η τελευταία συνέντευξη του Einstein\nΣήμερα 1 του Μάρτη θα θυμηθούμε μια προσωπικότητα της Επιστήμης, τον I. Bernard Cohen, τον πρώτο Αμερικανό που πήρε Ph.D. στην ιστορία της Επιστήμης.\nΓεννήθηκε την ίδια ημερομηνία (1 Μαρτίου) τη χρονιά του 1914 στη Νέα Υόρκη. Αποφοίτησε το 1937 από το Harvard, όπου και δίδαξε από το 1942 μέχρι το θάνατό του.\nΈγραψε πολλά βιβλία, ανάμεσα στα οποία τα: Franklin and Newton (1956), The Birth of a New Physics(1959), The Newtonian Revolution (1980), Revolution in Science (1985), Science and the Founding Fathers (1995), Howard Aiken: Portrait of a Computer Pioneer (1999), και το τελευταίο του βιβλίο The Triumph of Numbers (2005).\nΕίναι αξιοσημείωτη προσπάθεια το Principia: Μαθηματικές Αρχές της Φυσικής Φιλοσοφίας (το 1999), την πρώτη αγγλική μετάφραση από το 1729 των Principia του Newton, που πήρε 15 χρόνια να ολοκληρωθεί και αποτελείται από 974 σελίδες.\nΗ συνέντευξη που πήρε από τον Einstein τον Απρίλιο του 1955 είναι η τελευταία που έδωσε ο μεγάλος επιστήμονας πριν από το θάνατό του, δύο εβδομάδες μετά.\nΑν κάποιος θέλει να διαβάσει αυτή τη συνέντευξη μπορεί να επισκεφθεί τη διεύθυνση: http://www.newtonproject.sussex.ac.uk/view/texts/normalized/OTHE00009\nΑναρτήθηκε από Κωνσταντίνος Α. Ζώκος στις 00:43 Δεν υπάρχουν σχόλια:\nΕτικέτες Ιστορία της Επιστήμης, Πρόσωπα της Επιστήμης, Einstein, I. Bernard Cohen\nΈνας αστεροειδής συγκρούεται στην επιφάνεια της Σελήνης\nΗ μεγαλύτερη έκρηξη που παρατηρήθηκε από επίδραση στην επιφάνεια της Σελήνης.\nΤο video έχει δημιουργηθεί με την ευκαιρία της δημοσίευσης, αυτό το μήνα (Φεβρουάριος 2014) στο Monthly Notices της Royal Astronomical Society (MNRAS) της εργασίας με τίτλο: «A large lunar impact blast on 2013 September 11» με συγγραφείς τους J.M. Madiedo, J.L. Ortiz, N. Morales και J. Cabrera-Caño.\nΑναρτήθηκε από Κωνσταντίνος Α. Ζώκος στις 19:51 Δεν υπάρχουν σχόλια:\nΕτικέτες Αστεροειδής, Έκρηξη, Ηλιακό Σύστημα, Σελήνη, video\nΟ γαλαξίας της Ανδρομέδας ή Μ31 ή NGC 224\nΟι γαλαξίες στο πρώιμο σύμπαν ξεκίνησαν μικροί. Σύμφωνα με τη θεωρία, οι γαλαξίες-βρέφη βαθμιαία μεγάλωναν αποκτώντας περισσότερη μάζα και αυτό γινόταν με συνεχείς συγκρούσεις με τους γείτονες γαλαξίες για να δημιουργηθούν τελικά νέοι, μεγαλύτεροι γαλαξίες.\nΟι μεγαλύτεροι και με μεγαλύτερη μάζα γαλαξίες συνεχώς έλκουν, εξαιτίας της βαρύτητας, μικρότερους γαλαξίες και τελικά συγχωνεύονται και γίνονται ακόμη μεγαλύτεροι. Αλλά δεν είναι όλοι οι μικροί γαλαξίες που «τρώγονται» από τους μεγαλύτερους. Κάποιοι από αυτούς παραμένουν σε τροχιά γύρω από ένα μεγαλύτερο γαλαξία.\nΟ μεγαλύτερος γαλαξίας στην κοσμική μας γειτονιά είναι ο γαλαξίας της Ανδρομέδας, ο οποίος βρίσκεται 2,3 ή 2,5 εκατομμύρια έτη φωτός μακριά μας. Όπως και ο δικός μας Γαλαξίας, ο Milky Way, ο γαλαξίας της Ανδρομέδας είναι ένας γαλαξίας σπιράλ. Οι επιστήμονες μέτρησαν ένα σμήνος με περισσότερους από 20 μικρότερους γαλαξίες να περικυκλώνει τον γαλαξία της Ανδρομέδας. Τα ονόματα που τους έχουν δοθεί είναι Ανδρομέδα Ι, ΙΙ, ΙΙΙ, IV ... κλπ.\nΤο διάγραμμα δείχνει το γαλαξία-νάνο Ανδρομέδα ΙΙ με\nτα άστρα που ανήκουν στο ρεύμα σημειωμένα με μπλε\nΕρευνητές του Ινστιτούτου Niels Bohr, μεταξύ άλλων, ανάλυσαν τις μετρήσεις των άστρων στον γαλαξία-νάνο Ανδρομέδα ΙΙ και έκαναν μια ανακάλυψη που προκάλεσε έκπληξη. Όπως εξηγεί ο αστροφυσικός Nicola C. Amorisco του Dark Cosmology Centre (κέντρο που επικεντρώνει την έρευνα στο σκοτεινό Σύμπαν-σκοτεινή ενέργεια, σκοτεινή ύλη κλπ), στο Ινστιτούτο Niels Bohr, του Πανεπιστημίου της Κοπεγχάγης: «Τα άστρα σε ένα νάνο γαλαξία συχνά κινούνται τυχαία, αλλά δεν είναι ακριβώς η περίπτωση που παρατηρείται στην Ανδρομέδα ΙΙ. Ειδικότερα μπορούμε να δούμε πως ένα ρεύμα άστρων κινείται διαφορετικά από τα υπόλοιπα με ένα πολύ συνεκτικό τρόπο. Αυτά τα άστρα είναι τοποθετημένα σε ένα περίπου πλήρη δακτύλιο και κινούνται γύρω από το κέντρο του γαλαξία».\nΟ νάνος γαλαξίας Ανδρομέδα ΙΙ είναι πολύ μικρός-λιγότερο από το 1% του δικού μας Γαλαξία. Το περιστρεφόμενο ρεύμα των άστρων στο γαλαξία αποτελείται εξ ολοκλήρου από παλιά άστρα και από τις ιδιότητές τους οι ερευνητές μπορούν να οδηγηθούν σε συμπεράσματα σχετικά με ένα δραματικό κοσμικό συμβάν: Η κίνηση των άστρων μαρτυράει ότι αυτό που παρατηρείται είναι τα απομεινάρια μιας συγχώνευσης δυο νάνων γαλαξιών.\n«Αυτό που βλέπουμε είναι τα απομεινάρια μιας σύγκρουσης μεταξύ δυο γαλαξιών-νάνων, που είχε μια δραματική επίδραση στη δυναμική του συστήματος» δηλώνει ο Nicola C. Amorisco, για να συμπληρώσει πως συγχωνεύσεις μεταξύ τόσο μικρών γαλαξιών αναμένονται κατά τη διάρκεια της διαδικασίας σχηματισμού των γαλαξιών, αλλά είναι σπάνιες τη σημερινή εποχή και δεν έχουν παρατηρηθεί μέχρι σήμερα.\nΗ παρατήρηση, λοιπόν, θεωρείται πως είναι σημαντική επειδή ποτέ πριν δεν είχαν παρατηρηθεί συγχωνεύσεις μεταξύ γαλαξιών με τόσο μικρή μάζα.\nΤα αποτελέσματα δημοσιεύονται στην επιστημονική εφημερίδα Nature. Το άρθρο έχει τίτλο: «The remnant of a merger between two dwarf galaxies in Andromeda II» και μπορεί κάποιος να το βρει στη διεύθυνση: http://www.nature.com/nature/journal/vaop/ncurrent/full/nature12995.html\nΑναρτήθηκε από Κωνσταντίνος Α. Ζώκος στις 08:23 Δεν υπάρχουν σχόλια:\nΕτικέτες Ανδρομέδα, Γαλαξίας-Νάνος, Ινστιτούτο Niels Bohr, Συγχώνευση\nΠλανητικού μεγέθους εκρήξεις διαστημικού καιρού στην Αφροδίτη\nΕρευνητές ανακάλυψαν πρόσφατα ότι ένα διαστημικό καιρικό φαινόμενο, κοινό στα περίχωρα της μαγνητόσφαιρας της Γης, έχει πολύ εντονότερες επιπτώσεις για τον πλανήτη Αφροδίτη.\nΓιγάντιες εκρήξεις, που καλούνται Ανωμαλίες Θερμής Ροής, μπορούν να είναι τόσο έντονες στην Αφροδίτη ώστε να είναι μεγαλύτερες από ολόκληρο τον πλανήτη και μπορούν να συμβαίνουν πολλές φορές τη μέρα.\n«Όχι μόνο είναι γιγάντιες, αλλά καθώς η Αφροδίτη δεν έχει μαγνητικό πεδίο που να την προστατεύει, οι Ανωμαλίες Θερμής Ροής συμβαίνουν ακριβώς επάνω στον πλανήτη. Θα μπορούσαν να τον καταπιούν ολόκληρο», δήλωσε ο Glyn Collinson ο πρώτος από τους συγγραφείς της εργασίας, με την οποία παρουσιάστηκαν τα στοιχεία της έρευνας στην Journal of Geophysical Research. Η εργασία βασίζεται σε παρατηρήσεις από το Venus Express της ESA. Τα αποτελέσματα δείχνουν ακριβώς πόσο ευρύ και πόσο συχνό είναι αυτό το είδος του διαστημικού καιρού στην Αφροδίτη.\nΗ Γη προστατεύεται από τη σταθερή ροή του ηλιακού «ανέμου» ραδιενέργειας από τη μαγνητόσφαιρά της. Η Αφροδίτη, ωστόσο, δεν έχει τέτοια τύχη. Αυτός ο άγονος, αφιλόξενος πλανήτης, με μια ατμόσφαιρα τόσο πυκνή που ένα διαστημικό σκάφος που προσεδαφίζεται εκεί συνθλίβεται μέσα σε λίγες ώρες, δεν έχει μαγνητική προστασία.\nΗ σύγκριση των δυο πλανητών Γης και Αφροδίτης μπορεί να βοηθήσει στην κατανόηση του τι συμβαίνει στη Γη που την κάνει να είναι ο πλανήτης που υποστηρίζει τη ζωή, τέτοια που είναι σήμερα και πως θα μπορούσε να είναι η Γη χωρίς το μαγνητικό της πεδίο. Στη Γη οι Ανωμαλίες Θερμής Ροής απελευθερώνουν τόσο πολύ ενέργεια προς τα έξω που ο ηλιακός άνεμος εκτρέπεται και μπορεί να υποχρεωθεί να κινηθεί προς τα πίσω στην κατεύθυνση του Ήλιου.\nΧωρίς τη μαγνητόσφαιρα, αυτό που συμβαίνει στην Αφροδίτη είναι πολύ διαφορετικό. Η μόνη προστασία της Αφροδίτης από τον ηλιακό άνεμο είναι το φορτισμένο εξωτερικό στρώμα της ατμόσφαιράς της, η ιονόσφαιρα. Μεταξύ της ιονόσφαιρας και του ηλιακού ανέμου υπάρχει μια ευαίσθητη ισορροπία πιέσεων, μια ισορροπία που εύκολα διαταράσσεται από τη γιγάντια ενέργεια μιας Ανωμαλίας Θερμής Ροής.\nΟι Ανωμαλίες Θερμής Ροής μπορούν να δημιουργήσουν δραματικές διαταραχές σε πλανητική κλίμακα πιθανά κινώντας την ιονόσφαιρα πάνω-κάτω από την επιφάνεια του πλανήτη (Εικόνα).\nΑναρτήθηκε από Κωνσταντίνος Α. Ζώκος στις 01:04 Δεν υπάρχουν σχόλια:\nΕτικέτες Ανωμαλίες Θερμής Ροής, Αφροδίτη, Διαστημικός Καιρός, Ηλιακό Σύστημα, Ιονόσφαιρα, ESA\nΜηνύματα αγάπης από τον κόκκινο πλανήτη\nΕτικέτες Άρης, Ηλιακό Σύστημα\nΓνωρίζουμε περισσότερα μετρώντας τους ρυθμούς περιστροφής γειτονικού στο δικό μας Γαλαξία\nΧρησιμοποιώντας το Διαστημικό Τηλεσκόπιο Hubble της NASA, αστρονόμοι για πρώτη φορά μέτρησαν με ακρίβεια το ρυθμό περιστροφής ενός γαλαξία, βασιζόμενοι στη δεξιόστροφη κίνηση των άστρων του.\nΣύμφωνα με την ανάλυσή τους, το κεντρικό τμήμα του γειτονικού γαλαξία, που ονομάζεται Μεγάλο Νέφος του Μαγγελάνου (LMC), συμπληρώνει μια περιστροφή κάθε 250 εκατομμύρια χρόνια. Ίση χρονική διάρκεια κάνει και ο Ήλιος μας για να συμπληρώσει μια περιφορά γύρω από το κέντρο του Γαλαξίας μας.\nΗ μελέτη του γειτονικού γαλαξία αποδίδει πολύ χρήσιμα δεδομένα για τον δικό μας Γαλαξία, η μελέτη του οποίου είναι δύσκολη αφού η Γη περιέχεται σε αυτόν, ενώ η παρατήρηση του γαλαξία LMC γίνεται από έξω.\nΤον περασμένο αιώνα οι αστρονόμοι είχαν υπολογίσει τους ρυθμούς περιστροφής γαλαξία παρατηρώντας τις μετατοπίσεις στο φάσμα των φώτων των άστρων του, αξιοποιώντας το φαινόμενο που είναι γνωστό ως φαινόμενο Doppler. Οι νέες μετρήσεις από το Hubble συνδυασμένοι με τις προηγούμενες μετρήσεις παρέχουν συμπληρωματικές πληροφορίες σχετικά με το ρυθμό περιστροφής του LMC.\nΗ ερευνητική ομάδα χρησιμοποιώντας την Wide Field Camera 3 και την Advanced Camera for Surveys του Hubble, μελέτησαν άστρα σε 22 πεδία απλωμένα στον ευρύ δίσκο του LMC, ο οποίος εμφανίζεται στον ουρανό του νότιου ημισφαιρίου ως ένα ουράνιο αντικείμενο διαμέτρου περίπου 20 φορές μεγαλύτερης από αυτή της Σελήνης. Τα βέλη στην εικόνα (που συνοδεύει την είδηση) δείχνουν την προβλεπόμενη κίνηση για τα επόμενα 7 εκατομμύρια χρόνια, με βάση στις παρατηρήσεις του Hubble.\nΗ μέθοδος θα εφαρμοστεί και στο μικρό «εξάδελφο» γαλαξία, το Μικρό Νέφος του Μαγγελάνου (SMC), επειδή οι γαλαξίες αλληλεπιδρούν και κατά συνέπεια μια τέτοια μελέτη θα αποδώσει μια πολύ βελτιωμένη γνώση για το πως οι γαλαξίες κινούνται ο ένας γύρω από τον άλλο και γύρω από τον δικό μας Γαλαξία.\nΑναρτήθηκε από Κωνσταντίνος Α. Ζώκος στις 20:10 Δεν υπάρχουν σχόλια:\nΕτικέτες Γαλαξίας, Διάστημα, Μεγάλο Νέφος του Μαγγελάνου, Hubble, NASA\nΣυμπιεσμένα φωτόνια μετατρέπονται σε υψηλής συχνότητας φως με πολλές χρησιμότητες\nΣτη μη-γραμμική οπτική μπορεί να ενισχυθεί η συχνότητα του εισερχόμενου φωτός, συνήθως, μόνο όταν το φως είναι έντονο.\nΤώρα για πρώτη φορά, μια ομάδα απέδειξε τη μετατροπή μιας αδύναμης πηγής φωτονίων σε μια κβαντική «συμπιεσμένη» κατάσταση. Οι συγγραφείς αναφέρουν στο άρθρο τους, στο Physical Review Letters, ότι η υψηλής συχνότητας εξερχόμενη δέσμη διατηρεί σε μεγάλο βαθμό την αρχική κβαντική συσχέτιση μεταξύ των ζευγών φωτονίων, καθιστώντας την τεχνική ενδιαφέρουσα για την κβαντική μετρολογία και την κβαντική επικοινωνία.\nΗ μετατροπή της συχνότητας έχει τη δυνατότητα να βελτιώσει την ικανότητα της χωρικής ανάλυσης στην απεικόνιση και στη φωτολιθογραφία, που και οι δυο περιορίζονται από το μήκος κύματος του φωτός. Η πιο κοινή τεχνική είναι ο διπλασιασμός της συχνότητας, κατά την οποία δύο φωτόνια από την ίδια πηγή συνδυάζονται σε ένα μη γραμμικό κρύσταλλο για να παράγουν ένα φωτόνιο με διπλάσια συχνότητα. Οι κβαντικές καταστάσεις μπορεί να μετατρέπονται με αυτόν τον τρόπο, όσο η πηγή φωτίζει. Πολλές κβαντικές εφαρμογές, ωστόσο, απαιτούν λιγότερο φως για να αποφευχθούν φαινόμενα σκέδασης.\nΣτο Ινστιτούτο Albert Einstein στη Γερμανία, έχουν καταφέρει την κβαντική μετατροπή μιας αδύναμης πηγής, η οποία σε αυτή την περίπτωση συνίσταται από συμπιεσμένες καταστάσεις κενού. Η συμπίεση, στη προκειμένη περίπτωση, αναφέρεται στη μείωση του θορύβου (ή του αριθμού των διακυμάνσεων) σε μια δέσμη από συσχετιζόμενα ζεύγη φωτονίων της περιοχής του υπέρυθρου (των 1550 nm). Αυτή η συμπιεσμένη δέσμη συνδυάζεται με μια δέσμη-αντλία (των 810 nm) σε μια κοιλότητα κάτοπτρο που περιέχει ένα μη γραμμικό κρύσταλλο. Εξαιτίας της υψηλής έντασης της αντλίας τα συμπιεσμένα φωτόνια και αυτά της αντλίας αλληλεπιδρούν και παράγουν φωτόνια των οποίων η συχνότητα είναι το άθροισμα του συνδυασμού (δίνοντας ένα ορατό μήκος κύματος 532 nm).\nΟι ερευνητές επαλήθευσαν ότι το εξερχόμενο φως συμπιέζεται, αν και λιγότερο από το εισερχόμενο. Αυτή η μέθοδος μετατροπής θα μπορούσε να ωφελήσουν τα δίκτυα κβαντικής πληροφορίας που χρειάζεται να μετατρέψουν το υπέρυθρο φως στις οπτικές ίνες σε ορατά μήκη κύματος για αποθήκευση.\nΕτικέτες Έρευνα, Μη-Γραμμική Οπτική, Φυσική, Φως, Φωτόνιο\nΟ Alfred North Whitehead η λογική και τα μαθηματικά\nΤο όνομά του το συνάντησα πρόσφατα, στο πλαίσιο μιας εργασίας για την κβαντική φυσική που γράφω για κάποιους φίλους μου. Το είχα συναντήσει και παλαιότερα σε αναζητήσεις που έκανα για θέματα ιστορίας των μαθηματικών. Το έργο του Principia Mathematica, που έγραψε μαζί με τον φημισμένο Bertrand Russell, θεωρείται ένα από τα πιο σημαντικά έργα του 20ου αιώνα.\nΟ Alfred North Whitehead, γεννήθηκε τις 15 Φεβρουαρίου του 1861 σε μια παραθαλάσσια πόλη Ramsgate, του ανατολικού Kent της Αγγλίας και έτσι θεωρώ πως καλό θα ήταν να τον θυμηθούμε σήμερα. Ήταν μαθηματικός και φιλόσοφος και εργάστηκε στις περιοχές της φυσικής, της λογικής, της φιλοσοφίας της επιστήμης και της μεταφυσικής. Με το περίφημο έργο του, που αναφέρθηκε προηγουμένως, προσπαθεί να αποδείξει ότι η βάση για όλα τα μαθηματικά είναι η λογική.\nΣτη φυσική το πιο γνωστό του έργο ήταν σχετικό με μια θεωρία της βαρύτητας η οποία αντιπαρατίθετο με τη Γενική Θεωρία της Σχετικότητας του Einstein για πολλές δεκαετίες. Σε κάποια επόμενη ανάρτηση θα αναφερθούμε σε αυτή τη θεωρία της βαρύτητας.\nΑπό το 1924 και μετά στο Harvard, εργάστηκε επάνω σε πιο γενικά θέματα της φιλοσοφίας παρά στα μαθηματικά, συμπεριλαμβανόμενης της ανάπτυξης ενός ολοκληρωμένου συστήματος μεταφυσικής η οποία θεωρούσε πως έπρεπε να είναι γνωστή ως φιλοσοφική διαδικασία.\nΟ Alfred North Whitehead συνταξιοδοτήθηκε από το Harvard και παρέμεινε στο Cambridge της Μασαχουσέτης, όπου άφησε την τελευταία του πνοή στις 30 Δεκεμβρίου του 1947 σε ηλικία 86 ετών.\nΑναρτήθηκε από Κωνσταντίνος Α. Ζώκος στις 01:13 Δεν υπάρχουν σχόλια:\nΕτικέτες Ιστορία, Λογική, Μαθηματικά, Πρόσωπα της Επιστήμης, Alfred North Whitehead\nΘυμόμαστε τα γενέθλια του πατέρα της σύγχρονης επιστήμης, του Γαλιλαίου.\nΕπίδειξη από τον Γαλιλαίο της χρήσης του\nτηλεσκοπίου στο Δόγη της Βενετίας\nΘεωρείται ότι από αυτόν ξεκίνησε η περίοδος της σύγχρονης επιστήμης και έτσι είναι σημαντικό να θυμηθούμε, μαζί με όσους παρακολουθούν αυτό το blog, το πρόσωπο που μας οδήγησε στην εφαρμογή της επιστημονικής μεθόδου: Τον Γαλιλαίο!\nΟ Galileo Galilei, γεννήθηκε την (σημερινή) ημερομηνία 15 Φεβρουαρίου του σωτήριου έτους 1564, στην Πίζα της Ιταλίας. Όλοι γνωρίζουν την Πίζα από τον κεκλιμένο πύργο της, σε αυτόν που αρκετά χρόνια αργότερα η φήμη θέλει να έχει κάνει ο Γαλιλαίος ένα από τα σημαντικότερα πειράματα της ιστορίας της επιστήμης.\nΠολλοί μαθητές σε όλο τον κόσμο επαναλαμβάνουν, βέβαια σε πιο σύγχρονη εκδοχή, τα πειράματά του και βαδίζοντας στα βήματά του γίνονται κοινωνοί των μυστικών που κρύβει η πραγματικότητα στα σπλάχνα της. Την περίοδο του Γαλιλαίου οι επιστήμες δεν ήταν όπως είναι σήμερα και φυσικά ούτε και οι ονομασίες των επιστημόνων ίδιες με τις σημερινές. Ο Γαλιλαίος θεωρείτο φυσικός φιλόσοφος και ασχολήθηκε με θέματα φυσικής, μαθηματικών, αστρονομίας και φιλοσοφίας. Η χρήση του τηλεσκοπίου για την παρατήρηση της περιοχής του ουρανού, στο πλαίσιο της οποίας έκανε επαναστατικές ανακαλύψεις για τις κινήσεις ουράνιων σωμάτων, τον καθιέρωσε ως τον πατέρα της σύγχρονης παρατηρησιακής αστρονομίας.\nΜελέτησε τις κινήσεις και οδηγήθηκε για πρώτη φορά στην ανακάλυψη του νόμου της μετατόπισης στην ευθύγραμμη ομαλά επιταχυνόμενη κίνηση, καθώς επίσης την έννοια της αδράνειας, το νόμο της ελεύθερης πτώσης των σωμάτων και τις παραβολικές τροχιές των βαλλόμενων σωμάτων.\nΣημαντικότατη είναι η συνεισφορά του στο φορμαλισμό που άλλαξε την πορεία της περιγραφής των φυσικών νόμων και βέβαια είναι γνωστή η αντιπαράθεσή του με το θρησκευτικό κατεστημένο, μια αντιπαράθεση της επιστήμης με τη θρησκεία. Έγραψε αρκετά σημαντικά συγγράμματα, με πολύ ενδιαφέροντα τρόπο, όπου ο διάλογος μεταξύ των φορέων διαφορετικών απόψεων αντιπαρατίθενται.\nΗ ανάρτηση είναι μια συμβολή στη διατήρηση της μνήμης του σημαντικού αυτού προσώπου της επιστήμης. Είναι σίγουρο ότι πολύ περισσότερα στοιχεία μπορεί να βρει όποιος θέλει σε πολλές πηγές πληροφόρησης. Ο Γαλιλαίος, τιμωρημένος από τους κυρίαρχους εκκλησιαστικούς μηχανισμούς, έζησε τα τελευταία χρόνια της ζωής του περιορισμένος στο σπίτι του και άφησε την τελευταία του πνοή στις 8 Ιανουαρίου του 1642 σε ηλικία 77 ετών.\nΑναρτήθηκε από Κωνσταντίνος Α. Ζώκος στις 00:23 Δεν υπάρχουν σχόλια:\nΕτικέτες Γαλιλαίος, Επιστημονική Μέθοδος, Ιστορία, Πρόσωπα της Επιστήμης, Galileo\nΤο πείραμα Τ2Κ (Tokai to Kamioka) μέτρησε το μεγαλύτερο (μέχρι τώρα) αριθμό συμβάντων που σχετίζονται με την ταλάντωση των νετρίνων μυονίου σε νετρίνα ηλεκτρονίου και αυτό αποτελεί σημαντικό βήμα προς την κατεύθυνση της αντίληψης της CP παραβίασης (φορτίου-ομοτιμίας) στις αλληλεπιδράσεις των νετρίνων.\nΗ CP μπορεί να θεωρηθεί ως μια διαδικασία που εκτελείται από ένα ασυνήθιστο κάτοπτρο στο οποίο κάθε σωμάτιο ανακλάται στο αντίστοιχο αντισωμάτιό του και είναι συνδυασμός δυο επιμέρους διαδικασιών: Τη διαδικασία μέσω της οποίας τα κάθε σωμάτιο αντικαθίσταται από το αντισωμάτιό του και είναι γνωστή ως συζυγία φορτίου και συμβολίζεται με C (από τον όρο Charge) και τη διαδικασία του χωρικού κατοπτρισμού (ανάκλαση σε κάτοπτρο) που είναι γνωστή ως ομοτιμία και συμβολίζεται με P (από τον όρο Parity).\nΕύκολα γίνεται κατανοητό ότι η CP-παραβίαση, μπορεί να θεωρηθεί ότι είναι στοιχείο που δείχνει ότι οι νόμοι της φυσικής είναι διαφορετικοί για σωμάτια και αντισωμάτια, οπότε συχνά θεωρείται ότι μπορεί να εξηγήσει το γεγονός ότι υπάρχει περισσότερη ύλη από αντιύλη, στο Σύμπαν. Η παραβίαση CP που παρατηρείται σε αλληλεπιδράσεις όπου εμπλέκονται quarks είναι ανεπαρκής για να δικαιολογήσει αυτή την ασυμμετρία, με αποτέλεσμα πολλοί θεωρητικοί φυσικοί να ψάχνουν προς την κατεύθυνση των λεπτονίων (βλέπε προηγούμενη ανάρτηση στο blog) και ειδικότερα προς τα νετρίνα, ως επιπλέον πηγές της παραβίασης CP.\nΈτσι η έρευνα οργανώνεται προς την περιοχή της αναζήτησης στοιχείων που να επιβεβαιώνουν την παραβίαση αυτή στην κατεύθυνση της παρατήρησης της συμπεριφοράς των νετρίνων (τα οποία έχουν 3 «γεύσεις»). Οι ερευνητές που «τρέχουν» το πείραμα Tokai to Kamioka (T2K), δυο πόλεων της Ιαπωνίας που απέχουν 295 χιλιόμετρα, λίγο βορειότερα από το Tokyo, στον Japan Proton Accelerator Research Complex (J-PARC), έχουν κάνει τώρα μια σημαντική συνεισφορά στην έρευνα για την παραβίαση CP στα νετρίνα.\nΣτο άρθρο των ερευνητών στο Physical Review Letters (όπου μπορεί κάποιος να αναζητήσει περισσότερες λεπτομέρειες για την έρευνα) αναφέρονται ισχυρά αποδεικτικά στοιχεία για την εμφάνιση νετρίνων ηλεκτρονίου από μια δέσμη καθαρών νετρίνων μυονίου (βλέπε προηγούμενη ανάρτηση στο blog).\nΑναρτήθηκε από Κωνσταντίνος Α. Ζώκος στις 20:21 Δεν υπάρχουν σχόλια:\nΕτικέτες Νετρίνα, Ομοτιμία, Πείραμα Τ2Κ, Συζυγία Φορτίου, CP-παραβίαση, Parity\nΝετρίνα με μάζα επιλύουν ένα κοσμολογικό αίνιγμα\nΕπιστήμονες έλυσαν ένα μείζον πρόβλημα του ισχύοντος κοσμολογικού Καθιερωμένου Προτύπου (Standard Model). Συνδύασαν δεδομένα από τη διαστημοσυσκευή Planck με μετρήσεις από την παρατήρηση του φαινομένου του βαρυτικού φακού, για να συμπεράνουν τη μάζα των υποατομικών σωματίων-φαντάσματα που ακούν στο όνομα νετρίνα.\nΗ ομάδα των επιστημόνων από τα Πανεπιστήμια του Nottingham και του Manchester, χρησιμοποιώντας παρατηρήσεις του Big Bang και της καμπυλότητας του χωροχρόνου, μέτρησαν για πρώτη φορά με ακρίβεια τη μάζα των στοιχειωδών σωματίων που έχουν το όνομα νετρίνα. Οι πρόσφατες μετρήσεις της Κοσμικής Μικροκυματικής Ακτινοβολίας Υποβάθρου (CMB) που πραγματοποιεί η διαστημοσυσκευή Planck, ανέδειξαν μια διαφοροποίηση μεταξύ των κοσμολογικών αυτών αποτελεσμάτων και των προβλέψεων από άλλους τύπους παρατηρήσεων.\nΜε μάζα ή χωρίς μάζα;\nΗ CMB θεωρείται το πιο παλιό φως στο Σύμπαν και η μελέτη της επιτρέπει τους επιστήμονες να μετρήσουν με ακρίβεια κοσμολογικές παραμέτρους, όπως η ποσότητα ύλης στο Σύμπαν και η ηλικία του. Προκύπτει, όμως, μια ανακολουθία όταν παρατηρούνται δομές μεγάλης κλίμακας, όπως η κατανομή των γαλαξιών.\n«Παρατηρήσαμε (δήλωσε ο Dr Adam Moss από τη Σχολή Φυσικής και Αστρονομίας του Πανεπιστημίου του Nottingham) λιγότερα σμήνη γαλαξιών από αυτά που αναμέναμε από τα αποτελέσματα των μετρήσεων του Planck και υπάρχει ένα πιο αδύναμο σημάδι από τη συμπεριφορά των γαλαξιών ως βαρυτικών φακών, από αυτό που προτείνει η CMB. Μια πιθανή διαδρομή λύσης αυτής της ασυμφωνίας είναι να έχουν μάζα τα νετρίνα. Η επίδραση των μαζικών νετρίνων θα μπορούσε να εμποδίσει την ανάπτυξη των πυκνών δομών που οδηγεί στο σχηματισμό γαλαξιακών σμηνών».\nΤα νετρίνα αλληλεπιδρούν πολύ ασθενώς με την ύλη και για αυτό είναι εξαιρετικά δύσκολο να μελετηθούν. Αρχικά θεωρήθηκαν άμαζα, αλλά πειράματα στη φυσική των σωματιδίων, έχουν δείξει ότι τα νετρίνα, πράγματι, έχουν μάζα, καθώς και ότι υπάρχουν διάφοροι τύποι, γνωστοί στους φυσικούς ως «γεύσεις». Το άθροισμα των μαζών αυτών των διαφορετικών τύπων έχει προταθεί από προηγούμενες μελέτες ότι βρίσκεται στην περιοχή επάνω από 0,06 eV (πολύ λιγότερο από το ένα δισεκατομμυριοστό της μάζας ενός πρωτονίου).\n«Γεύσεις» των νετρίνων\nΟ Dr Moss μαζί με τον καθηγητή Richard Battye του Πανεπιστημίου του Manchester, συνδύασαν τα δεδομένα από τη διαστημοσυσκευή Planck με τις παρατηρήσεις από τα φαινόμενα των βαρυτικών φακών, στις οποίες οι εικόνες των γαλαξιών είναι στρεβλωμένες από την καμπυλότητα του χωροχρόνου. Συμπέραναν ότι η τρέχουσα ασυμφωνία μπορεί να επιλυθεί εάν στο κοσμολογικό Καθιερωμένο Πρότυπο (Standard Model), περιλαμβάνονται νετρίνα με μάζα. Εκτίμησαν ότι το άθροισμα των μαζών των νετρίνων είναι 0,320 ± 0,081 eV (υποθέτοντας ενεργά νετρίνα με τρεις «γεύσεις»).\n«Εάν αυτά τα αποτελέσματα επιβεβαιωθούν από περαιτέρω ανάλυση (προσθέτει ο καθηγητής Battye) δεν προσθέτουν μόνο σημαντική γνώση για την κατανόηση του υποατομικού κόσμου που μελετάται από τους φυσικούς, αλλά θα μπορούσαν επίσης να αποτελέσουν μια σημαντική επέκταση στο Καθιερωμένο Πρότυπο της κοσμολογίας το οποίο αναπτύχθηκε τη τελευταία δεκαετία».\nΑναρτήθηκε από Κωνσταντίνος Α. Ζώκος στις 20:35 Δεν υπάρχουν σχόλια:\nΕτικέτες Βαρυτικός φακός, Καθιερωμένο Πρότυπο, Νετρίνα, Standard Model\nΤο αρχαιότερο γνωστό άστρο του Σύμπαντος είναι στη "γειτονιά" μας\nΗ ανάρτηση που ακολουθεί έχει αντληθεί από τον ιστότοπο http://www.econews.gr και έχει δεχθεί σχετικά μικρή επεξεργασία. Η αναπαραγωγή του στο blog μου γίνεται επειδή υπάρχουν αρκετά στοιχεία που μπορούν να χρησιμοποιηθούν ως πηγή γνωσιακού φορτίου.\nΤο αρχαιότερο άστρο του σύμπαντος, υποστηρίζουν ότι ανακάλυψαν Αυστραλοί αστρονόμοι της Σχολής Αστρονομίας και Αστροφυσικής του Αυστραλιανού Εθνικού Πανεπιστημίου στην Καμπέρα. Το άστρο, που υπολογίζεται ότι είναι περίπου ομήλικο με το ίδιο το Σύμπαν, βρίσκεται πολύ κοντά με τη Γη, σε απόσταση 6 000 ετών φωτός. Η ηλικία του εκτιμάται στα 13,6 δισεκατομμύρια έτη (ας θυμηθούμε ότι η ηλικία του Σύμπαντος εκτιμάται στα 13,7-13,8 δισεκατομμύρια έτη), ενώ το δεύτερο αρχαιότερο έχει ηλικία 13,2 δισεκατομμύρια έτη.\nΗ ανακάλυψη έγινε με το τηλεσκόπιο SkyMapper του Αυστραλιανού Εθνικού Πανεπιστημίου, στο πλαίσιο πενταετούς μελέτης με σκοπό τη δημιουργία του πρώτου ψηφιακού χάρτη του ουράνιου θόλου στο Νότιο Ημισφαίριο της Γης. Το αρχαίο άστρο εντοπίστηκε ανάμεσα σε 60 εκατομμύρια ακόμα που φωτογραφήθηκαν κατά τον πρώτο χρόνο λειτουργίας του SkyMapper και έλαβε την κωδική ονομασία SMSS J031300.36-670839.3. Την ανακάλυψη επιβεβαίωσε το Μαγγελανικό Τηλεσκόπιο στη Χιλή.\nΗ ηλικία προσδιορίζεται από το χημικό αποτύπωμα του φωτός που εκπέμπει το άστρο και συγκεκριμένα από τα επίπεδα σιδήρου: Όσο λιγότερος σίδηρος εντοπιστεί τόσο αρχαιότερο είναι στο άστρο και στη συγκεκριμένη περίπτωση η παρουσία του μετάλλου ήταν ελάχιστη. Είναι λιγότερη από το ένα εκατομμυριοστό εκείνης του Ήλιου μας και τουλάχιστον 60 φορές μικρότερη σε σύγκριση με οποιοδήποτε άλλο γνωστό άστρο.\n"Είναι η πρώτη φορά που μπορούμε να δηλώσουμε μετά βεβαιότητος ότι διαθέτουμε τη χημική υπογραφή ενός άστρου της πρώτης γενιάς. Η ανακάλυψη ρίχνει φως στα θεμέλια του Σύμπαντος. Αυτό που βλέπουμε μπροστά μας είναι ο τόπος καταγωγής της ύλης που βρίσκεται γύρω μας και από την οποία εξαρτάται η ύπαρξή μας", αναφέρει ο επικεφαλής της ερευνητικής ομάδας, Στέφαν Κέπλερ.\nΩστόσο, το εν λόγω άστρο εκτιμάται ότι είχε "πατέρα" ένα ακόμα αρχαιότερο: έναν υπερκαινοφανή (supernova) αστέρα χαμηλής ενέργειας με μάζα 60 φορές μεγαλύτερη από αυτή του Ήλιου του ηλιακού μας συστήματος.\nΑναρτήθηκε από Κωνσταντίνος Α. Ζώκος στις 17:54 Δεν υπάρχουν σχόλια:\nΕτικέτες Άστρο, Αστρονομία, Σύμπαν, χημικό αποτύπωμα, SkyMapper, SMSS J031300.36-670839.3\nΕπιβραδύνοντας τη διάδοση της Θερμότητας χωρίς χρήση εμποδίων\nΝανοστήλη σε στρώμα πυριτίου (Προσομοίωση)\nΤι κάνει κάποιος αν θέλει να μειώσει τη ροή του νερού; Λογικό είναι να σκεφτεί κάποιος να στενέψει το σωλήνα ή ίσως να βάλει εμπόδια στη ροή. Αυτή η προσέγγιση λειτουργούσε επίσης και στη διάδοση θερμότητας.\nΤώρα, θεωρητικοί αναφέρουν σε άρθρο τους στο Physical Review Letters ότι έδειξαν πώς να μειώνεται η «ροή» της θερμότητας σε ένα υλικό προσθέτοντας πάνω σε αυτό παρά μπλοκάροντας απευθείας τη «ροή». Η προσομοιώσεις στους υπολογιστές τους έδειξαν ότι η θερμότητα που διαδίδεται μέσα από ένα λεπτό στρώμα πυριτίου μπορεί να μειωθεί δραματικά οικοδομώντας νανο-στήλες επάνω της.\nΟι ατομικές δονήσεις στις στήλες καταλήγουν να επιβραδύνουν την κύρια «ροή» διαμέσου του λεπτού στρώματος. Η ομάδα των θεωρητικών θεωρούν ότι οι νανο-στήλες θα μπορούσαν να μειώσουν τη μεταφορά της θερμότητας χωρίς να παρακωλύεται η ροή του ηλεκτρικού ρεύματος-ένας συνδυασμός κρίσιμος σε θερμοηλεκτρικές συσκευές, οι οποίες χρησιμοποιούνται για ψύξη ή παραγωγή ηλεκτρισμού.\nΓιατί η μελέτη παρουσιάζει ενδιαφέρον;\nΤα θερμοηλεκτρικά υλικά χρησιμοποιούνται σε δύο σημαντικούς τύπους συσκευών: Σε αυτές που ελέγχουν τη θερμότητα, όπως οι ψύκτες για τα ηλεκτρονικά, και σε αυτές που μετατρέπουν τη θερμότητα σε ηλεκτρισμό, όπως οι γεννήτριες στους δορυφόρους. Καλή θερμοηλεκτρική απόδοση απαιτεί χαμηλή θερμική αγωγιμότητα για να διατηρείται κάποια μόνωση μεταξύ των ζεστών και κρύων μερών μιας συσκευής. Ερευνητές προσπάθησαν μέχρι τώρα να μειώσουν τη μεταφορά θερμότητας με διάφορα σχήματα, όπως δημιουργώντας τρύπες ή εγκλείοντας άλλα υλικά στο θερμοηλεκτρικό υλικό, αλλά αυτά τείνουν να μειώνουν επίσης τη ροή του ηλεκτρικού ρεύματος, στοιχείο που στην ουσία καταργεί τη βελτίωση.\nΊσως η πρόταση να αποτελέσει ένα σημαντικό βήμα, αλλά και ως γενική αρχή, η ιδέα ότι η θερμική αγωγιμότητα μπορεί να μειωθεί προσθέτοντας υλικό, μάλλον, παρά απάγοντάς την, είναι πάρα πολύ καλή.\nΑναρτήθηκε από Κωνσταντίνος Α. Ζώκος στις 11:44 Δεν υπάρχουν σχόλια:\nΕτικέτες Θερμοηλεκτρισμός, Θερμότητα, Θεωρητική Μελέτη, Νανοστήλες\nΟι εκρήξεις των ακτίνων γάμμα οδηγούν την έρευνα γ...\nΜπορεί το μποζόνιο Higgs να είχε αναγκάσει το Σύμπ...\nΒρέθηκαν στοιχεία απευθείας διάσπασης του μποζόνιο...\nΗ οικογενειακή βία αφήνει γενετικά αποτυπώματα στα...\nΣτον πυρήνα το «νετρονιακό δέρμα» μοιάζει να είναι...\nΘύμηση με λίγα βιογραφικά στοιχεία για τον Γάλλο Φ...\nΕικόνες που δείχνουν την ύπαρξη κοσμικού πληθωρισμ...\nΣημαντικές ανακοινώσεις για την δημιουργία του Σύμ...\nΠαρατηρώντας τη σκονισμένη καρδιά ενός ενεργού γαλ...\nΥπερευαίσθητο μικροσκόπιο πόλωσης με τη χρήση ελάχ...\nΟ I. Bernard Cohen τα Principia του Νεύτωνα και η ...\nΈνας αστεροειδής συγκρούεται στην επιφάνεια της Σε...\nΕρευνητές ανακαλύπτουν στην Ανδρομέδα ΙΙ τα απομει...\nΠλανητικού μεγέθους εκρήξεις διαστημικού καιρού στ...\nΓνωρίζουμε περισσότερα μετρώντας τους ρυθμούς περι...\nΣυμπιεσμένα φωτόνια μετατρέπονται σε υψηλής συχνότ...\nΟ Alfred North Whitehead η λογική και τα μαθηματικ...\nΘυμόμαστε τα γενέθλια του πατέρα της σύγχρονης επι...\nΠιο κοντά στην κατανόηση της διαφοράς που μετριέτα...\nΤο αρχαιότερο γνωστό άστρο του Σύμπαντος είναι στη...\nΕπιβραδύνοντας τη διάδοση της Θερμότητας χωρίς χρή...